AN COIMISIÚN EORPACH Strasbourg, 18.10.2022 COM(2022) 549 final 2022/0339(NLE) Togra le haghaidh RIALACHÁN ÓN gCOMHAIRLE Lena bhfeabhsaítear an dlúthpháirtíocht trí chomhordú níos fearr a dhéanamh ar cheannacháin gháis, trí mhalartuithe gáis thar theorainneacha agus trí thagarmharcanna praghais iontaofa



MEABHRÁN MÍNIÚCHÁIN COMHTHÉACS AN TOGRA Forais agus cuspóirí an togra Freagairtí ar chomhthéacs athraitheach Le cogadh gan chúis na Rúise inar ionsaíodh an Úcráin agus lena harmú ar sholáthairtí fuinnimh, nochtadh spleáchas an Aontais ar bhreoslaí iontaise na Rúise, rinneadh ár n‑uirlisí a thástáil chun slándáil an tsoláthair a áirithiú, agus tá praghsanna fuinnimh á dtiomáint ag leibhéil nach bhfacthas a leithéid riamh roimhe seo. Le bliain anuas, tá roinnt tionscnamh curtha ar aghaidh agus curtha chun feidhme ag an gCoimisiún, ag bogadh de réir a chéile ó threoir a chur ar fáil do na Ballstáit go dtí straitéis chomhtháite um shlándáil an tsoláthair a bhunú, agus ionstraimí dlí mar bhonn taca léi i gcás inar gá. Áiríodh leis sin, le déanaí, an idirghabháil éigeandála chun aghaidh a thabhairt ar phraghsanna arda fuinnimh, mar shampla laghdú comhordaithe ar an éileamh ar leictreachas (go háirithe le linn buaicuaireanta), bosca uirlisí feabhsaithe de chuid na mBallstát chun tomhaltóirí agus cuideachtaí a chosaint ar phraghsanna arda fuinnimh, agus rannchuidiú dlúthpháirtíochta don earnáil iontaise. Tar éis Theachtaireacht ‘REPowerEU’, d’iarr an Coimisiún agus na Ballstáit go gcruthófaí Ardán Fuinnimh AE, d’fhonn cinnteacht an tsoláthair a áirithiú. Ba cheart tacaíocht a bheith san Ardán seo, de mheon na dlúthpháirtíochta, do na Ballstáit agus le Páirtithe Conarthacha an Chomhphobail Fuinnimh agus lena ngnóthas gáis chun soláthairtí breise gáis GNL agus gáis phíblíne a fháil in ionad sholáthairtí gáis na Rúise atá ar iarraidh. An gá atá le tuilleadh gníomhaíochta éigeandála Tá an staid reatha ina cúis le cruatan eacnamaíoch agus sóisialta, rud a chuireann ualach trom ar shaoránaigh agus ar an ngeilleagar. Mar thoradh ar chostais fuinnimh atá ag dul i méid, tá laghdú ar an gcumhacht ceannaigh do shaoránaigh agus caillteanas iomaíochais do chuideachtaí. Mar thoradh ar an nganntanas sa soláthar gáis agus cumhachta agus ar an éileamh ar fhuinneamh atá sách mór, tá méaduithe suntasacha tagtha ar phraghsanna agus ar luaineacht praghsanna gáis agus leictreachais san Aontas. D’fhéadfadh ilroinnt an mhargaidh inmheánaigh a bheith mar thoradh ar bhearta náisiúnta chun dul i ngleic leis na treochtaí sin agus d’fhéadfadh sé nach ráthófaí dlúthpháirtíocht leo. Ag an am céanna, mar thoradh ar armú an tsoláthair gáis agus ar chúbláil Chónaidhm na Rúise ar na margaí trí shuaitheadh d’aon ghnó ar shreafaí gáis, tá praghsanna fuinnimh níos measa san Aontas, rud a chuireann geilleagar an Aontais i mbaol, ach a bhaineann an bonn go mór ó chinnteacht an tsoláthair freisin. Dá bhrí sin, tá gá le freagra comhordaithe agus tapa ón Aontas. Tháinig laghdú suntasach ar sholáthairtí gáis ón Rúis, síos go 9 % d’ár soláthar gáis phíblíne i Meán Fómhair 2022 agus 14 % agus GNL san áireamh, i gcomparáid le sciar 41 % de ghás píblíne ón Rúis agus 45 % agus GNL san áireamh in 2021. Cuireann an tsabaitéireacht, de réir na cosúlachta, ar phíblíne Nord Stream 1 dlús leis an ngá méideanna gáis ón Rúis a ionadú go tapaidh agus ar bhonn fadmharthana. Le cois laghdú an éilimh, bearta éifeachtúlachta fuinnimh agus an méadú ar fhoinsí fuinnimh in‑athnuaite, ní mór an bhearna soláthair a líonadh, i gcás nach bhfuil aon mhodh ionadaíochta eile ar fáil, trí mhéideanna coibhéiseacha gáis a cheannach ó sholáthraithe eile, GNL den chuid is mó. I gcomparáid leis an ngeimhreadh seo, d’fhéadfadh deacrachtaí móra a bheith ag gnóthais dul i ngleic le dhá dhúshlán bhreise a bhaineann le stóras gáis a líonadh an geimhreadh dár gcion (2023/2024). Ar an gcéad dul síos, is rídhócha nach dtiocfaidh aon ghás píblíne isteach san Aontas Eorpach ón Rúis mar gheall ar an staid pholaitiúil atá ann faoi láthair. Ar an dara dul síos, is é an sprioc atá ann 90 % d’acmhainneachtaí stórála gáis an Aontais a líonadh i gcomparáid le 80 % don gheimhreadh seo mar a leagtar amach sa Rialachán maidir le Stóráil Gáis (AE) 2022/1032. Sa chás sin, agus ag cur leis an reachtaíocht atá ann cheana agus le tionscnaimh eile, d’fhéadfadh sé gur uirlis úsáideach é éileamh agus ceannach comhpháirteach an Aontais a chomhiomlánú chun cabhrú leis na Ballstáit conairí agus spriocanna líonta a chumhdaítear sa Rialachán maidir le Stóráil Gáis a chomhlíonadh. Aidhmeanna an togra seo Dá bhrí sin, molann an Coimisiún an rialachán éigeandála seo, arb é is aidhm dó an tionchar ar phraghas an gháis a mhaolú trí aghaidh a thabhairt ar an éileamh agus ar an soláthar, trí chinnteacht an tsoláthair a áirithiú ar fud an Aontais Eorpaigh ar fad, agus tríd an dlúthpháirtíocht a fheabhsú. Tá ceithre phríomhghné sa rialachán a oibreoidh, ar bhealach comhleanúnach, i dtreo praghsanna a ísliú agus i dtreo dlúthpháirtíocht agus cinnteacht an tsoláthair a threisiú. Ar an gcéad dul síos, le comhiomlánú éileamh gáis an Aontais agus le ceannach comhpháirteach gáis, beidh an tAontas in ann úsáid a bhaint as a chumhacht chomhchoiteann ceannaigh chun praghsanna níos fearr a chaibidliú, an baol a laghdú go sáróidh na Ballstáit a chéile ar an margadh atá daingean cheana féin agus, ar an gcaoi sin, praghsanna a thiomáint go fritorthúil. Cuirfidh sé feabhas ar thrédhearcacht agus cuideoidh sé le Ballstáit bheaga go háirithe, atá i staid nach bhfuil chomh fabhrach céanna mar cheannaitheoirí. Beidh an fócas gearrthéarmach faoi Airteagal 122 dírithe ar an éileamh (comhthiomsú) a chomhordú agus a chomhiomlánú chun tacú le líonadh stórála gáis don chéad séasúr líonta eile atá ag druidim linn go tapa.

Ar an dara dul síos, tá pacáiste iomlán beart sa togra maidir le praghsanna gáis, chun aghaidh a thabhairt ar leibhéil iomarcacha praghsanna agus chun praghsanna cothroma gáis agus leictreachais a áirithiú i gcás géarchéime freisin. Tugann an togra seo cinnteacht maidir leis an bpraghas atá le húsáid i gcomhthéacs ganntanas gáis, nuair a fhógraítear cás éigeandála. Molann sé freisin tagarmharc comhlántach maidir le soláthairtí gáis nádúrtha leachtaithe (GNL) chun tagarmharc ionadaíoch a áirithiú d’allmhairí GNL nach bhfuil tionchar ag cúbláil na Rúise orthu. Chun déileáil le luaineacht iomarcach sna margaí, áirítear leis sásraí chun an luaineacht a mhaolú trí shásra bainistíochta luaineachta praghsanna ionlae a chuireann teorainn le hathruithe foircneacha laistigh de thréimhse ghearr (‘scoradán ciorcaid’). Ar an tríú dul síos, tá gá le dlúthpháirtíocht ar fud an Aontais chun cur chuige comhpháirteach a bhaint amach maidir le praghsanna a theorannú. Ós rud é nach bhfuil comhaontuithe dlúthpháirtíochta frithpháirteacha i bhfeidhm ag na Ballstáit uile, molann an Coimisiún socruithe atá infheidhme go díreach in éagmais comhaontuithe dlúthpháirtíochta den sórt sin. Molfaidh sé freisin go leathnófaí an oibleagáid dlúthpháirtíocht a bheith ann do Bhallstáit nach bhfuil nasctha le saoráidí GNL. Áiritheofar leis sin go mbeimid ullamh agus réidh le gníomhú i gcás ina mbeidh gá leis na comhaontuithe sin. Tá an Coimisiún ag féachaint freisin ar an ngá atá le tuilleadh tograí le haghaidh cásanna ina bhfuil géarchor soláthair níos mó os comhair réigiúin áirithe ná réigiúin eile. Ar deireadh, ba cheart a bheith in ann an t‑éileamh ar ghás a laghdú a thuilleadh agus a áirithiú ag an am céanna go leanfar de chosaint leordhóthanach ar ghanntanais soláthair a thabhairt do thomhaltóirí. Tá a chuid uirlisí le haghaidh coigilteas gáis agus leictreachais neartaithe ag an Aontas cheana féin. Mar sin féin, tá gá le cur chun feidhme na rialachán comhaontaithe a mhéid is féidir chun na spriocanna is gá chun an laghdú éilimh is gá a bhaint amach. Cuideoidh sé sin le cur isteach breise ar an soláthar gáis a sheasamh, agus leis an mbrú ar na margaí idirnáisiúnta gáis a mhaolú, agus, dá bhrí sin, ar phraghsanna. Déanfaidh an Coimisiún dlúthfhaireachán ar bhearta laghdaithe éilimh agus tá sé réidh chun foláireamh an Aontais a thionscnamh nó fiú na spriocanna maidir le laghdú ar an éileamh ar ghás a athbhreithniú más rud é nach leor na bearta deonacha chun an t‑éileamh a laghdú chun dóthain soláthairtí gáis a áirithiú le linn an gheimhridh Príomhghnéithe an togra seo (1)Ceannach comhpháirteach agus oibriú éifeachtúil an bhonneagair gáis (a)Ceannach comhpháirteach Tugann an togra seo aghaidh ar na saincheisteanna práinneacha sin trí uirlis shealadach chomhpháirteach ceannaigh a fhorbairt, i gcomhréir leis an iarraidh ó na Ballstáit. Tá brú mór ama ann don uirlis seo a bheith réidh tráth nach déanaí ná go luath san earrach 2023, agus go háirithe roimh an gcéad séasúr líonta stórála eile. Agus an méid sin á chur san áireamh, tá sé beartaithe bogadh go tapa chun dearbhphrionsabail lárnacha an cheannaigh chomhpháirtigh faoi Airteagal 122 a bhunú a luaithe is féidir, agus dá bhrí sin ba cheart feidhm a bheith ag roinnt de na heilimintí sin ar bhonn sealadach. Bunaítear leis an togra maidir le ceannach comhpháirteach próiseas ina bhfuil dhá chéim: ar an gcéad dul síos, comhiomlánú éilimh an gháis nádúrtha; ar an dara dul síos, ceannach comhpháirteach a d’fhéadfadh a bheith ann faoin Ardán Fuinnimh. (i)An chéad chéim: Comhiomlánú éilimh Sa chéad chéim, dhéanfadh cuideachtaí ceannaigh gáis a n‑éileamh a chomhiomlánú trí úsáid a bhaint as soláthraí seirbhíse a d’eagraigh an próiseas sin, arna chonrú trí nós imeachta soláthair phoiblí ag an gCoimisiún chun na críche sin. Is féidir le cuideachtaí a n‑éileamh ar ghás (i dtéarmaí méide, ama seachadta, faid agus áite) a chur faoi bhráid an tsoláthraí seirbhíse trí uirlis TF chun na sonraí sin a bhailiú. D’fhoilseodh an soláthraí seirbhíse na sonraí sin, le cosaint chuí d’fhaisnéis rúnda, ar a shuíomh gréasáin, ag lorg tairiscintí trí phróiseas tairisceana poiblí maidir le toirteanna gáis nádúrtha a chomhlíonann an t‑éileamh comhiomlánaithe. Bheadh an chéim sin deonach ach amháin – i bhfianaise na tábhachta a bhaineann le líonadh stórála – go mbeadh ar na Ballstáit a cheangal go n‑áireodh a gcuideachtaí méideanna atá coibhéiseach le 15 % ar a laghad (thart ar 13.5 bcm do AE ina iomláine) dá gceanglais líonta stórála don bhliain seo chugainn sa phróiseas comhiomlánaithe éilimh. D’fhéadfadh na cuideachtaí a ghlac páirt i gcomhiomlánú éilimh faoi oibleagáid éigeantach cinneadh a dhéanamh fós cé acu a cheannódh nó nach gceannódh siad an gás i ndiaidh phróiseas an chomhiomlánaithe. Thairis sin, ní gá an gás a ceannaíodh a úsáid le haghaidh líonadh stórais. Mar gheall ar an tábhacht a bhaineann le stóras a líonadh sa bhliain atá le teacht go háirithe, bhainfeadh an sásra seo chun gás a cheannach go comhpháirteach tairbhe as giaráil mhargaidh ó cheannach comhpháirteach agus chabhródh sé chun na neamhchinnteachtaí agus na praghsanna thar a bheith ard a fheictear sa séasúr líonta deireanach an bhliain seo a mhaolú. I bhfianaise na práinne, ba cheart don soláthraí seirbhíse a bheith ina chuideachta atá ann cheana a bhfuil eolas mionsonraithe aici ar mhargaí fuinnimh agus ar uirlisí agus saineolas TF iomchuí chun na cúraimí sin a dhéanamh. Tá an ceannach comhpháirteach oscailte do rannpháirtíocht cuideachtaí ó Pháirtithe Conarthacha an Chomhphobail Fuinnimh (na Balcáin Thiar, an Úcráin, an Mholdóiv agus an tSeoirsia). (ii)An dara céim: Ceannach comhordaithe gáis Sa dara céim, féadfaidh cuideachtaí a ghlac páirt sa phróiseas comhiomlánaithe éilimh a bhfuil tuairisc air thuas cinneadh a dhéanamh cuibhreannas ceannaigh gáis a bhunú d’fhonn conarthaí a dhéanamh leis na soláthróirí a thairg gás faoin bpróiseas sin. Dá bhrí sin, d’fhéadfaidís cinneadh a dhéanamh an gás a cheannach ar bhonn comhpháirteach, agus comhordú a dhéanamh ar ghnéithe dá suíomhanna amhail méideanna, praghsanna, pointí seachadta agus am seachadta. D’fhéadfadh cuibhreannas ceannaigh gáis amháin a bhfuil cumhacht láidir ceannaigh aige praghsanna níos fearr a bhaint amach, ach d’fhéadfadh níos mó ná cuibhreannas ceannaigh gáis teacht chun cinn, mar gheall ar an bpatrún éilimh an‑difriúil atá ag gnóthais ar fud an Aontais. Chaithfí a áirithiú go n‑urramófar rialacha iomaíochta (féach ‘Comhsheasmhacht le beartais eile de chuid an Aontais’ thíos). (iii) Socruithe rialachais ad hoc Ba cheart struchtúr rialachais leordhóthanach a bheith ag gabháil leis na bearta thuasluaite chun comhordú éifeachtach a áirithiú chun na cuspóirí a bhaint amach. Dá bhrí sin, ba cheart Bord Stiúrtha a bhunú ar bhonn ad hoc, ar a mbeidh ionadaithe ón gCoimisiún agus ó na Ballstáit, chun maoirseacht a dhéanamh ar phróiseas (a) comhiomlánú éilimh agus (b) ceannach comhordaithe gáis. Is féidir leis an mBord Stiúrtha trédhearcacht sa phróiseas a áirithiú agus treoir a chur ar fáil chun a áirithiú go ndéanfar slándáil an tsoláthair agus prionsabal na dlúthpháirtíochta fuinnimh a urramú go héifeachtach le ceannach comhpháirteach. Tá an togra cothromaithe go cúramach agus urramaítear prionsabal na comhréireachta leis. Tá eilimintí sainordaitheacha áirithe ann – mar shampla maidir leis an éileamh ar líonadh stóras gáis a chomhthiomsú – ach ní chuireann siad sin srian ar bith ar shaoirse gnóthas cinneadh a dhéanamh cé acu a dhéanfaidh siad nó nach ndéanfaidh siad ceannachán nó gan a bheith ag brath ar na coinníollacha a thairgtear tríd an bpróiseas comhiomlánaithe éilimh. Is é is cuspóir don cheannach comhpháirteach tacú le gnóthais an Aontais agus iad ag iarraidh gás breise a fháil agus cuidiú le rochtain níos cothroime ar fhoinsí gáis nua nó breise a áirithiú in ainneoin na mórbhagairtí atá ann faoi láthair ar shlándáil an tsoláthair. Ina theannta sin, tugtar aghaidh sa togra ar an spéis mhór atá ag roinnt Ballstát a bheith in ann oibriú i gcuibhreannais ceannaigh gáis, faoi réir na mbreithnithe iomaíochta ábhartha.

Go háirithe, mar a thuairiscítear, d’fhéadfadh ról lárnach a bheith ag tairiscint éilimh chomhiomlánaithe ar ghás ag an Soláthraí Seirbhíse maidir le cuidiú leis na Ballstáit stóráil gáis a líonadh don gheimhreadh 2023/2024. Go deimhin, d’fhéadfadh sé, dá bhrí sin, dlúthpháirtíocht an Aontais a neartú trí chuidiú le dáileadh níos cothroime gáis a áirithiú. Dá ndéanfaí an t‑éileamh agus an ceannach comhpháirteach a chomhiomlánú, d’fhéadfaí an riosca a laghdú freisin do ghnóthais gáis aonair i roinnt Ballstát go n‑íocfadh siad ró‑íoc as gás a chonraítear ar mhargaí gearrthéarmacha dochta. D’fhéadfadh sé cabhrú freisin le gnóthais bheaga AE, lena n‑áirítear gnóthais i dtíortha talamhiata nach bhfuil an taithí riachtanach acu ar chonraitheoireacht GNL le bheith in ann a n‑éileamh a chomhthiomsú chun lastaí GNL a chonrú (a d’fhéadfadh a bheith rómhór do ghnóthais aonair déileáil leo ag an am céanna), agus cabhrú leo freisin an soláthar GNL a struchtúrú de réir a riachtanas ar leith. D’fhéadfadh ceannach comhpháirteach tacú go háirithe leis na gnóthais sin a bhí ag ceannach gáis roimhe seo díreach ó sholáthróirí Rúiseacha amháin nó ó sholáthróirí Rúiseacha den chuid is mó. D’fhéadfadh ceannach comhpháirteach cóireáil fhabhrach nó tacaíocht fhabhrach a thabhairt do sholáthar gás inathnuaite amhail bithmheatán agus hidrigin, agus do ghás a scaoilfí nó a dhearglasófaí murach sin. Ba cheart gnóthais a thugann conarthaí i gcrích de bhun an Rialacháin seo a spreagadh chun úsáid a bhaint as Caighdeán Chomhpháirtíocht na Náisiún Aontaithe maidir le Meatán Ola agus Gáis 2.0 chun astaíochtaí meatáin feadh an tslabhra soláthair a thomhas, a thuairisciú agus a fhíorú chuig an Aontas Eorpach. Ar deireadh, le ceannach comhpháirteach amach anseo, d’fhéadfaí an acmhainneacht maidir le soláthairtí fuinnimh inathnuaite a neartú chun cuidiú lena áirithiú go mbeidh rochtain ar allmhairiú hidrigine ó fhoinsí nach foinsí de chuid an Aontais iad amach anseo. (b)Píblínte agus críochfoirt GNL a oibriú go héifeachtúil Tugtar aghaidh sa rialachán atá beartaithe freisin ar bhealaí chun píblínte agus críochfoirt GNL a oibriú ar an mbealach is éifeachtúla. Le héagsúlú foinsí soláthair ón Rúis athraítear patrúin sreafa an gháis san Aontas Eorpach. Dá bhrí sin, d’fhéadfadh sé go n‑éireodh na bealaí ó chríochfoirt GNL go hionaid tomhaltais níos ábhartha ná na sreafaí píblínte is mó sa treo Thoir-Thiar faoi láthair. Mar sin féin, d’fhéadfadh plódú (conarthach agus fisiciúil) ar na píblínte atá ann cheana agus ar chríochfoirt GNL an Aontais a bheith mar thoradh ar athruithe den sórt sin ar shreafaí gáis. Leis na bearta um bainistiú ar phlódú atá ann cheana do phíblínte foráiltear nósanna imeachta ‘úsáid é nó caill é’, a mhaireann sé mhí ar a laghad sula léirítear éifeacht leo. Thairis sin, tá gá le nós imeachta a mbeidh ualach riaracháin ag baint leis agus a bheidh le cur i gcrích ag an Údarás Rialála Náisiúnta sna Ballstáit ábhartha. Tugann an togra seo uirlisí d’oibreoirí na gcóras gáis chun freagairt go tapa d’athruithe ar shreafaí gáis agus do phlódú conarthach a d’fhéadfadh a bheith ann. Go háirithe, d’fhéadfadh na rialacha nua dlús a chur le margú na n‑acmhainneachtaí fadtéarmacha nár úsáideadh i gcás plódú gearrthéarmach. Thairis sin, tá sé ríthábhachtach barrfheabhas a chur ar acmhainn ionsúcháin GNL chríochfoirt GNL de chuid an Aontais agus ar úsáid saoráidí stórála. Is gá ardán trédhearcachta agus margadh eagraithe d’acmhainneachtaí tánaisteacha a fhorbairt, cosúil leis na cinn atá ann cheana chun gás a iompar trí phíblínte. Sa togra ón gCoimisiún maidir le hathbhreithniú a dhéanamh ar Rialachán Gáis an Phacáiste um Dhícharbónú sa Mhargadh Hidrigine agus Gáis, tá forálacha chun na críche sin in Airteagal 10 agus in Airteagal 31 cheana féin. Déanann an togra reatha tús áite a thabhairt do na forálacha sin mar chuid den fhreagairt ar ghéarchéimeanna anois, d’fhonn cásanna a sheachaint amach anseo ina soláthrófar foinsí nua gáis, ach ina n‑úsáidtear críochfoirt GNL nó saoráidí stórála gáis ar bhealach neamhéifeachtúil gan an trédhearcacht is gá. (2)Slándáil an tsoláthair (a)Laghdú ar éileamh Cuid lárnach d’fhreagairt an Aontais maidir le cinnteacht an tsoláthair sa chomhthéacs dúshlánach atá ann faoi láthair is ea an t‑éileamh ar ghás a laghdú go réamhghníomhach, ullmhú le haghaidh aon chur isteach a d’fhéadfadh a bheith ann ar an soláthar agus gan na saoráidí stórála a ídiú ag an am céanna. Más gá, molfaidh an Coimisiún foláireamh an Aontais a spreagadh de bhun an Rialacháin maidir le Laghdú ar Fhuinneamh (Rialachán (AE) 2022/1369). Chun réamhullmhúchán cuí a dhéanamh le haghaidh gheimhreadh 2023-24 agus chun stórais faoi thalamh a líonadh suas le 90 %, mar a comhaontaíodh i Rialachán (AE) 2022/1032, beidh aon éileamh ar ghás is féidir a laghdú anois ina thairbhe. Dá bhrí sin, ba cheart iarrachtaí a dhéanamh an t‑éileamh ar ghás a laghdú tar éis mhí an Mhárta 2023, chun stórais faoi thalamh a líonadh suas le 90 %, mar a comhaontaíodh i Rialachán (AE) 2022/1032. Déanfaidh an Coimisiún dlúthfhaireachán ar bhearta laghdaithe éilimh agus tá sé réidh Foláireamh an Aontais a thionscnamh nó fiú na spriocanna maidir le laghdú ar an éileamh ar ghás a athbhreithniú más rud é nach leor na bearta deonacha chun an t‑éileamh a laghdú chun dóthain soláthairtí gáis a áirithiú le linn an gheimhridh. Idir an dá linn, ba cheart do na Ballstáit gach beart is féidir a dhéanamh go gníomhach i gcomhréir leis an Rialachán maidir le hÉileamh Gáis chun an t‑éileamh ar ghás a laghdú, agus i gcomhréir leis an bPlean Eorpach um an Éileamh ar Ghás a Laghdú ‘Coigil Gás le haghaidh Geimhreadh Sábháilte’, a glacadh i mí Iúil 2022. Áirítear ar na bearta sin feachtais feasachta poiblí, bearta chun an t‑éileamh a laghdú sna foirgnimh atá á n‑oibriú ag údaráis phoiblí agus sna spásanna tráchtála agus lasmuigh. Chun ullmhacht a threisiú i gcás éigeandálaí a d’fhéadfadh a bheith ann sa gheimhreadh, tugtar isteach leis an togra na forálacha nua thíos a bhaineann le cinnteacht an tsoláthair. I bhfianaise a thábhachtaí atá sé go rannchuideoidh gach grúpa tomhaltóirí le gás a choigilt de réir a gcumas, tá forálacha sa togra seo lena gceadaítear do na Ballstáit bearta a dhéanamh go heisceachtúil chun ‘tomhaltas neamhriachtanacha’ custaiméirí faoi chosaint a laghdú ar choinníoll nach laghdóidh sé an chosaint a thugtar dá dtomhaltas riachtanach. Ní dhéanfaidh na bearta sin difear, in imthosca ar bith, do thomhaltóirí leochaileacha nach bhfuil aon spás acu a dtomhaltas a laghdú agus ní dhícheanglófar aon chustaiméir faoi chosaint mar thoradh orthu. D’fhéadfadh na Ballstáit ath‑shainmhíniú a dhéanamh ar thomhaltóirí cosanta, fad is a bheidh teaghlaigh leochaileacha fós á gcosaint i ngach cás. (b)Síneadh a chur leis an oibleagáid maidir le cosaint dlúthpháirtíochta chuig gléasraí cumhachta gásbhreoslaithe criticiúla Faoin gcreat rialála atá ann faoi láthair, sna Ballstáit ina bhfuil ról lárnach ag gléasraí cumhachta gáisbhreoslaithe criticiúla maidir le slándáil an tsoláthair leictreachais, chaithfí iad a chiorrú ar dtús, chun dochair a d’fhéadfadh a bheith ann do shlándáil an tsoláthair leictreachais i mBallstáit eile, sula gceadaítear do na Ballstáit bearta dlúthpháirtíochta a iarraidh faoi Rialachán (AE) 2017/1938. Chun bac a chur ar éifeachtaí iarmharta diúltacha ar ghiniúint leictreachais, moltar go bhféadfaidh na Ballstáit iarraidh dhlúthpháirtíochta a chur isteach, faoi choinníollacha áirithe, má bhíonn baol ann nach mbeidh soláthar toirte criticiúla gáis le fáil ag gléasraí cumhachta gásbhreoslaithe ar gléasraí iad atá riachtanach chun leordhóthanacht an chórais leictreachais a áirithiú. Ar an gcúis chéanna, beidh na Ballstáit a sholáthraíonn an dlúthpháirtíocht i dteideal a áirithiú nach gcuirfear oibriú a ngléasraí cumhachta gásbhreoslaithe criticiúla i mbaol agus dlúthpháirtíocht á soláthar acu do Bhallstát eile. (c)Rialacha réamhshocraithe maidir le dlúthpháirtíocht dhéthaobhach Leis an togra seo, tugtar isteach sásra réamhshocraithe idir na Ballstáit chun a áirithiú go gcuideoidh siad lena chéile chun soláthar a thabhairt do na ‘custaiméirí atá faoi chosaint leis an dlúthpháirtíocht’(teaghlaigh agus seirbhísí téimh ceantair agus sóisialta bunriachtanacha faoi choinníollacha áirithe) agus gléasraí cumhachta gáisbhreoslaithe criticiúla, i gcás éigeandála as a n‑eascraíonn géarghanntanas gáis. Leis na rialacha reatha maidir le cinnteacht an tsoláthair, tugadh isteach prionsabal na dlúthpháirtíochta sin ach éilíonn úsáid iarbhír na dlúthpháirtíochta sin le linn géarchéime socruithe mionsonraithe teicniúla agus airgeadais a bhí in ainm is a bheith comhaontaithe go déthaobhach idir na Ballstáit. Mar sin féin, níl ach sé cinn as 40 socrú riachtanacha comhaontaithe go dtí seo. Dá bhrí sin, leagtar amach sa Rialachán atá beartaithe na rialacha agus na nósanna imeachta a mbeidh feidhm acu go huathoibríoch idir na Ballstáit nár chomhaontaigh socruithe déthaobhacha dlúthpháirtíochta. Cuireann sé le Moladh (AE) 2018/177 ón gCoimisiún agus leis an teimpléad caighdeánach a mhol an Coimisiún in Iarscríbhinn 2 a ghabhann le togra COM (2021) 804, leis na nuashonruithe is gá chun a léiriú go bhfuil meath suntasach tagtha ar staid an mhargaidh agus ar shlándáil an tsoláthair ó shin i leith. Áirítear an méid seo a leanas ar an sásra dlúthpháirtíochta réamhshocraithe is infheidhme in éagmais socruithe déthaobhacha eile: ·Beidh an cúiteamh dlúthpháirtíochta a bheidh le híoc ag an mBallstát a iarrann an dlúthpháirtíocht leis an mBallstát a sholáthraíonn an dlúthpháirtíocht bunaithe ar mheánphraghas margaidh an gháis den 30 lá deireanach roimh an iarraidh ar chúnamh ón mBallstát iarrthach den mhalartú is ábhartha. Léiríonn an meán seo an luaineacht is dócha a bhaineann le praghsanna i gcás éigeandála.

·Ní áireofar sa chúiteamh dlúthpháirtíochta a bheidh le híoc idir na Ballstáit na costais a d’fhéadfadh teacht as imeachtaí breithiúnacha nó eadrána tar éis chiorrú an tionscail. Dá dtabhófaí na costais sin, bheadh ar an mBallstát a sholáthraíonn na costais sin iad a íoc de bhun a rialacha náisiúnta féin. Is é an chúis atá leis ná go bhfuil an costas a bhaineann le cúiteamh don tionscal mar thoradh ar chiorrú cumhdaithe go páirteach ag praghas an gháis agus, más rud é go bhfanann cuid de ón dlíthíocht, go bhfuil an chuid seo an‑éiginnte agus gur féidir léi costais an gháis a shárú den chuid is mó. Dá bhrí sin, is léir gur constaic mhór ar chomhaontuithe dlúthpháirtíochta í an éiginnteacht faoi chostais cúitimh indíreacha. Mar sin féin, beidh na Ballstáit fós in ann teacht ar chomhaontú maidir le coinníollacha éagsúla cúitimh. ·Leis an nós imeachta chun dlúthpháirtíocht a iarraidh agus a sholáthar, ba cheart, a mhéid is féidir, tosaíocht a thabhairt do bhearta deonacha margadhbhunaithe agus é á oibríochtú ag an am céanna go bhféadfadh sé go mbeadh ar an dlúthpháirtíocht bearta a áireamh amhail stoic straitéiseacha a scaoileadh nó ciorrú mar rogha dheireanach i ngéarchéim. Léirítear go soiléir sa togra nach mór do na Ballstáit lena mbaineann freagairt laistigh de 12 uair an chloig agus na bearta dlúthpháirtíochta a comhaontaíodh laistigh de 3 lá a chur ar fáil tar éis dóibh iarraidh dlúthpháirtíochta a fháil. Tá feidhm ag an oibleagáid dlúthpháirtíochta atá ann faoi láthair idir na Ballstáit atá nasctha go díreach nó trí thríú tír. Cuirfidh an togra seo an oibleagáid sin i bhfeidhm freisin maidir le Ballstáit a bhfuil saoráidí GNL acu a d’fhéadfadh dlúthpháirtíocht a chur ar fáil do Bhallstát i gcás éigeandála fiú mura bhfuil nasc díreach acu leis an mbonneagar is gá chun an GNL sin a fháil. (d)Acmhainn a leithdháileadh i gcás éigeandáil Aontais nó éigeandáil réigiúnach Ar deireadh, tugtar le fios sa togra go bhféadfadh éigeandáil Aontais nó éigeandáil réigiúnach a bheith ann lena ngabhfadh cur isteach mór ar an ngás agus ganntanas soláthair. I gcás den sórt sin, ba cheart don Aontas a bheith ullamh chun sásraí dlúthpháirtíochta éagsúla a chur i bhfeidhm go tapa ar bhealach a dhéanfaí a chomhordú go réigiúnach chun an staid éigeandála a mhaolú. Sna himthosca urghnácha sin, ba cheart an Chomhairle a bheith in ann cinneadh a dhéanamh maidir le leithdháileadh éifeachtúil na n‑acmhainneachtaí gáis atá ar fáil do na Ballstáit sin a ndéanann éigeandáil réigiúnach nó éigeandáil Aontais difear dóibh, bunaithe ar thogra ón gCoimisiún. I gcás den sórt sin, agus in éagmais comhaontú dlúthpháirtíochta déthaobhach, ba cheart praghas an gháis a sholáthraítear faoin dlúthpháirtíocht a shainiú mar mheánphraghas margaidh an 30 lá dheireanach roimh an iarraidh ar chúnamh ón mBallstát iarrthach den mhalartú is ábhartha (féach thíos freisin, 3a). (3)Gníomhaíocht maidir le leibhéal na bpraghsanna gáis (a)Foirmle praghsanna sna comhaontuithe dlúthpháirtíochta réamhshocraithe Mar a luadh thuas, ba cheart an dlúthpháirtíocht a bheith bunaithe ar chúiteamh cóir, don Bhallstát iarrthach agus do na Ballstáit a sholáthraíonn iad araon. Tá praghas an gháis i bhfad níos luainí ó 2021 i leith, rud a fhágann nach bhfuil praghas an spotmhargaidh i gcásanna géarchéime chomh oiriúnach céanna mar bhonn le haghaidh cúiteamh cóir. Dá bhrí sin, moltar leis an Rialachán seo meánphraghas margaidh na míosa deiridh roimh an iarraidh ar chúnamh ón mBallstát iarrthach den mhalartú is ábhartha a úsáid chun cinnteacht a sholáthar do na páirtithe éagsúla. Le meánphraghas margaidh na míosa seo caite, tá an cúiteamh fós bunaithe ar ‘praghas margaidh’, mar a shonraítear i Moladh 2018. Tá meánphraghas an mhargaidh níos neamhspleáiche, áfach, ó thimpeallacht luaineach agus ó spotphraghsanna an‑ard le linn géarchéimeanna, agus dá réir sin, cuirtear teorainn le haon dreasacht shaobh. Faigheann na Ballstáit a sholáthraíonn cúiteamh cothrom cúiteamh cothrom fós de réir mar a thagann na sreafaí gáis ó chonarthaí fadtéarmacha agus ó stóráil fhadtéarmach, agus iad go léir á gceannach ar phraghas níos lú ná na spotphraghsanna géarchéime a bhfuiltear ag súil leo. (b)Tagarmharc comhlántach nua a fhorbairt do GNL Tá margadh GNL an Aontais ag teacht chun cinn i gcónaí, agus fós imríonn soláthairtí píblíne agus, dá bhrí sin, cúbláil soláthairtí gáis nádúrtha na Rúise chuig an Aontas, anuas ar na scrogaill bhonneagair atá ann cheana, imríonn siad tionchar mór ar phraghsáil innéacsaithe moil. Meastar go bhfuil tionchar míchuí ag na srianta sin ar phraghsáil allmhairí GNL laistigh den Aontas agus tá ceisteanna fós ann maidir le hionadaíocht na n‑innéacsanna reatha. Ag an am céanna, baineann braistintí de mhífheidhmiú sna margaí airgeadais maidir le fuinneamh an bonn d’iontaoibh an phobail. Ina theannta sin, is gá foráil a dhéanamh maidir le praghsáil chobhsaí intuartha le haghaidh allmhairí GNL, allmhairí atá fíor-riachtanach mar sholáthar in ionad na n‑easnamh soláthair a eascróidh as an stad is dócha a chuirfear le hallmhairí gáis ón Rúis. Cuireann an togra seo de chúram ar an nGníomhaireacht Eorpach um Chomhar idir Rialálaithe Fuinnimh (ACER) uirlis a chruthú lena ndéanfar measúnú praghais oibiachtúil i dtaca le hallmhairí GNL an Aontais, trí fhaisnéis fíor-ama a bhailiú faoi gach idirbheart laethúil. Beidh an tagarmharc nua sin ag brath ar thuairisciú an lae chéanna ar allmhairí GNL - lena gcuimsítear tairiscintí ceannaigh, tairiscintí díola agus idirbhearta GNL a shonraíonn seachadadh nó a sheachadtar san AE – ag aon duine a bhíonn ag gabháil do ghníomhaíocht den sórt sin, beag beann ar a áit chorpraithe nó shainchónaithe. Cuirfidh sé sin faisnéis níos cuimsithí ar fáil do cheannaitheoirí agus méadóidh sé an trédhearcacht phraghsanna. Leis an Rialachán atá beartaithe, tugtar na cumhachtaí is gá do ACER chun na sonraí idirbhirt is gá a bhailiú chun an tagarmharc GNL a bhunú, ag tógáil ar na cúraimí agus na cumhachtaí atá ag ACER cheana féin faoi Rialachán (AE) Uimh. 1227/2011 ó Pharlaimint na hEorpa agus ón gComhairle an 25 Deireadh Fómhair 2011 maidir le sláine agus trédhearcacht an mhargaidh mórdhíola fuinnimh agus Rialachán Cur Chun Feidhme (AE) Uimh. 1348/2014 ón gCoimisiún an 17 Nollaig 2014 maidir le tuairisciú sonraí lena gcuirtear chun feidhme Airteagal 8(2) agus Airteagal 8(6) de Rialachán (AE) Uimh. 1227/2011 ó Pharlaimint na hEorpa agus ón gComhairle maidir le sláine agus trédhearcacht an mhargaidh mórdhíola fuinnimh (dá ngairtear ‘REMIT’ anseo feasta). (c)Sásra Ceartúcháin don Mhargadh Gáis Is suíomh fíorúil praghsála é an tSaoráid Aistrithe Teidil (TTF) san Ísiltír, a fheidhmíonn go minic, i ngeall ar a leachtacht ard, mar thagairt do phraghsanna do mhargadh gáis na hEorpa, do chonarthaí tionchair agus d’oibríochtaí fálaithe ar fud an Aontais. Mar sin féin, is innéacs píblíne fisiciúil é TTF go príomha le haghaidh instealladh gáis i líonra na hÍsiltíre, ag feidhmiú go príomha mar mhol d’Iarthuaisceart na hEorpa. Faoi láthair, tá TTF ag trádáil ar phréimh le formhór mhoil trádála an Aontais, rud a léiríonn den chuid is mó an ganntanas soláthairtí ó scrogaill bhonneagair na Rúise agus an réigiúin. Ós rud é go n‑úsáidtear TTF mar thagairt do phraghsanna agus mar bhonn chun conarthaí gáis a fhálú ar fud mhoil éagsúla an Aontais, léirítear a ábhartha atá sé maidir le praghas an gháis nádúrtha a shocrú san Aontas. Mar rogha dheireanach, is é is aidhm don togra éigeandála seo dul i ngleic le cásanna ina bhfuil praghsanna gáis nádúrtha foircneacha, trí chumhacht a thabhairt don Choimisiún beart ón gComhairle a mholadh chun uasphraghas dinimiciúil a bhunú ar ar féidir idirbhearta gáis nádúrtha a dhéanamh i spotmhargaí TTF faoi choinníollacha sonracha. Déanfar moil trádála gáis eile de chuid an Aontais a nascadh le spotphraghas ceartaithe TTF trí chonair praghsanna dhinimiciúil. Chun a áirithiú nach mbeidh aon éifeachtaí diúltacha ann, ba cheart foráil a bheith sa bheart maidir le trádáil gáis thar an gcuntar, níor cheart go ndéanfadh sé difear do shlándáil an tsoláthair gáis ná do shreabha laistigh den Aontas, agus níor cheart go mbeadh méadú ar thomhaltas gáis mar thoradh air agus nach mbeadh tionchar aige ar chobhsaíocht ná ar fheidhmiú ordúil mhargaí na ndíorthach fuinnimh. (4)Gníomhaíocht chun luaineacht praghsanna a laghdú (a)Sásra bainistíochta luaineachta ionlae: Le Rialachán Airgeadais (MiFID II), ceanglaítear cheana féin go mbunódh margaí rialáilte tacar sásraí chun luaineacht shuntasach sna margaí airgeadais a shrianadh agus chun patrúin trádála earráideacha a chosc. Mar sin féin, dealraíonn sé go bhfuil líon na n‑amanna a spreag ionaid trádála na sásraí sin fós íseal, arb é is cúis leis sin go príomha go bhfuil na sásraí atá i bhfeidhm ceaptha orduithe earráideacha a chosc seachas luascadh tapa praghsanna lena léirítear neamhchinnteacht an mhargaidh. Mar gheall ar an méadú mór luaineachta ar na margaí gáis agus leictreachais, tá sé deacair do ghnólachtaí fuinnimh leanúint de bheith rannpháirteach sna margaí sin agus freastal ar a riachtanais fálaithe agus cinnteacht an tsoláthair fuinnimh a áirithiú do na tomhaltóirí deiridh ag an am céanna. Dá bhrí sin, leagtar síos leis an togra seo ceanglas d’ionaid trádála sásra bainistíochta luaineachta ionlae sealadach nua a bhunú a bheidh dírithe ar ghluaiseachtaí móra praghsanna i gconarthaí díorthach leictreachais agus gáis a theorannú laistigh den lá trádála céanna. Thairis sin, d‘fhonn díriú ar na conarthaí is leachtaí, agus d’fhonn suaitheadh neamhbheartaithe ar mhargaí díorthach nach bhfuil chomh leachtach sin a sheachaint, ba cheart go ndíreodh an sásra bainistíochta luaineachta ionlae ar dhíorthaigh fuinnimh sa mhí tosaigh. D’fhonn an t‑am is gá a thabhairt d’ionaid trádála chun an sásra a chur ar bun, táthar ag súil go gcuirfidh ionaid trádála réamhuirlisí chun feidhme lenar féidir an cuspóir céanna a bhaint amach tríd is tríd leis an sásra bainistíochta luaineachta ionlae.

Ba cheart an sásra nua sin aon scoradán ciorcaid statach nó dinimiciúil atá curtha ar bun ag ionaid trádála cheana a fhorlíonadh agus ba cheart feidhm a bheith aige in éineacht leo. Chun coinníollacha aonfhoirmeacha a áirithiú maidir leis an sásra nua bainistíochta luaineachta a chur chun feidhme, ba cheart don Choimisiún a bheith in ann gnéithe teicniúla áirithe dá chalabrú a shonrú i ngníomh cur chun feidhme. Ina theannta sin, chun a áirithiú go mbeidh an sásra nua oiriúnaithe go maith do ghnéithe sonracha de chonarthaí díorthacha a ndéantar difear dóibh, ba cheart saoirse a bheith ag ionaid trádála teorainneacha luaineachta a bhaineann go sonrach leis an gconradh a chur i bhfeidhm agus na ceanglais a leagtar síos sa dlí á n‑urramú ag an am céanna. Cuirfear de chúram ar an Údarás Eorpach um Urrúis agus Margaí, bunaithe ar thuarascálacha a thíolacfaidh údaráis inniúla náisiúnta go rialta, cur i bhfeidhm an tsásra sin a chomhordú ar fud an Aontais, agus dibhéirseachtaí maidir leis an gcaoi a gcuirtear an sásra sin chun feidhme a dhoiciméadú. (b)Gníomhaíocht neamhreachtach a ghabhann leis an togra seo Comhlánaítear na gníomhaíochtaí atá beartaithe sa Rialachán seo le gníomhaíochtaí eile atá le déanamh ag ÚEUM agus ACER d’fhonn na margaí fuinnimh agus a dtrédhearcacht a neartú. Tá ESMA agus ACER ag cur lena gcomhar d’fhonn a gcumas a neartú maidir le faireachán agus brath a dhéanamh ar chúbláil mhargaidh agus ar mhí‑úsáid mhargaidh a d’fhéadfadh a bheith ann. Tá ESMA agus údaráis inniúla náisiúnta ag neartú a ngníomhaíochtaí faireacháin agus faireachais margaidh faoi seach ar mhargadh na ndíorthach fuinnimh freisin. Tá sé ag éirí níos deacra do chuideachtaí fuinnimh a rioscaí tráchtála a fhálú go héifeachtach ar mhargaí fuinnimh AE a réitítear go lárnach. Dá méadófaí na ceanglais éarlaise agus na deacrachtaí atá ag cuideachtaí fuinnimh áirithe leachtacht leordhóthanach a dhaingniú chun ceanglais éarlaise a chomhlíonadh, d’fhéadfaí brú orthu gníomhaíochtaí fálaithe a laghdú, agus dá bhrí sin iad a nochtadh do rioscaí breise. Chun an strus sin a mhaolú, ghlac an Coimisiún gníomh tarmligthe, lena gceadófaí ráthaíochtaí bainc neamh‑chomhthaobhaithe agus ráthaíochtaí poiblí a úsáid, faoi choinníollacha sonracha, mar chomhthaobhacht incháilithe chun glaonna ar éarlais a chomhlíonadh. Tá an gníomh tarmligthe seo i gcomhréir leis an togra ó ESMA an 14 Deireadh Fómhair. Shoiléirigh ESMA freisin go n‑áirítear páipéir thráchtála agus bannaí de chuid an Aontais i liosta na comhthaobhachta incháilithe do chomhthaobhachtaí neamhairgid. Comhsheasmhacht le forálacha beartais atá sa réimse beartais cheana Leis an ionstraim atá beartaithe, leagtar amach bearta sealadacha, comhréireacha agus urghnácha. Comhlánaítear leis tionscnaimh agus reachtaíocht ábhartha an Aontais Eorpaigh atá ann cheana, rud lena n‑áirithítear gur féidir le saoránaigh tairbhiú de sholáthairtí gáis slána agus go gcosnaítear custaiméirí in aghaidh mórshuaitheadh soláthair. Is forbairt loighciúil é ar thionscnaimh atá ann cheana, amhail ‘pleanREPowerEU’ agus an togra le haghaidh Pacáiste maidir le Dícharbónú an Mhargaidh Hidrigine agus Gáis. Ina theannta sin, leis an Rialachán maidir le Stóráil Gáis (AE) 2022/1032 a glacadh le déanaí, tugadh isteach oibleagáidí stórála mar fhreagairt ar ionradh na Rúise ar an Úcráin. Le Rialachán 2022/1032 forordaítear in Airteagal 6a oibleagáidí maidir le stórais gháis a líonadh i gcomhréir le conairí agus spriocanna réamhshocraithe. Tá an tionscnamh atá beartaithe comhlántach le reachtaíocht an Aontais maidir leis an margadh inmheánach agus slándáil an tsoláthair. Tar éis ionradh na Rúise ar an Úcráin, leag an tAontas amach an Plean REPowerEU arb é is aidhm dó deireadh a chur le spleáchas an Aontais ar bhreoslaí iontaise na Rúise a luaithe is féidir agus ar a dhéanaí faoi 2027. Chun an méid sin a bhaint amach, leagtar amach i bPlean REPowerEU Ardán Fuinnimh an Aontais arna bhunú ag an gCoimisiún agus ag na Ballstáit chun gás, GNL agus hidrigin a cheannach go comhpháirteach. D’fhógair sé go mbeadh sásra ceannach chomhpháirtigh á fhorbairt ag an gCoimisiún. Maidir leis sin, tá an tionscnamh atá beartaithe ag teacht go hiomlán leis na spriocanna a leagtar amach in REPowerEU. Leis an togra, déantar an Rialachán maidir le Cinnteacht an tSoláthair Gáis (AE) 2017/1938 a atreisiú agus a chomhlánú. Áirítear sa dara ceann sin cheana oibleagáid dlúthpháirtíocht a chur ar fáil, chomh maith le coincheap na gcustaiméirí atá faoi chosaint leis an dlúthpháirtíocht, lena n‑áirítear teaghlaigh agus in imthosca áirithe seirbhísí sóisialta riachtanacha agus téamh ceantair. Leis an togra, leathnaítear an oibleagáid dlúthpháirtíochta sin chun soláthar toirteanna criticiúla a chosaint do ghléasraí cumhachta gásbhreoslaithe agus déantar í a oibríochtú trí shásra réamhshocraithe in éagmais socruithe dlúthpháirtíochta arna gcomhaontú go déthaobhach. Léirítear go hiomlán sa togra freisin sprioc an Rialacháin maidir le Laghdú ar Éileamh (AE) 2022/1369 chun laghdú réamhghníomhach a dhéanamh ar an éileamh ar ghás chun aon suaitheadh soláthair a d’fhéadfadh a bheith ann a mhaolú mar gheall ar ionradh na Rúise ar an Úcráin. Tá laghdú an éilimh fós ina phríomhcholún dár bhfreagairt i ndáil le cinnteacht an tsoláthair agus treisíonn an togra an colún seo trí chead a thabhairt do na Ballstáit coigilteas a dhéanamh ar thomhaltas neamhriachtanach, agus cosaint á tabhairt ag an am céanna do chustaiméirí leochaileacha agus do chustaiméirí eile atá faoi chosaint. Sa togra ón gCoimisiún le haghaidh Rialachán maidir leis na margaí inmheánacha do gháis inathnuaite agus nádúrtha agus don hidrigin a glacadh faoin bPacáiste maidir le Dícharbónú an Mhargaidh Hidrigine agus Gáis, áirítear bearta chun trédhearcacht agus rochtain ar chríochfoirt GNL agus ar shaoráidí stórála gáis a fheabhsú. Áirítear sa togra seo na forálacha céanna lena ngabhann spriocdhátaí níos giorra chun iad a chur chun feidhme, mar sin tá sé go hiomlán comhsheasmhach leis an Rialachán maidir le Gás. Ina theannta sin, leis an Rialachán maidir le Stóráil Gáis (AE) 2022/1032 a glacadh le déanaí, tugadh isteach oibleagáidí stórála mar fhreagairt ar ionradh na Rúise ar an Úcráin. Le Rialachán (CE) Uimh. 715/2009 ó Pharlaimint na hEorpa agus ón gComhairle an 13 Iúil 2009 maidir le coinníollacha le haghaidh rochtain ar na gréasáin gáis nádúrtha agus lena n‑aisghairtear Rialachán (CE) Uimh. 1775/2005, cuimsítear ann, in Iarscríbhinn 1 a ghabhann leis, pointe 2.2.5, forálacha maidir le sásra fadtéarmach ‘mura n‑úsáidfear í, caillfear í’. Glacadh na forálacha sin chun bac a chur ar chumas iompair a bheith á mblocáil ag rannpháirtithe sa mhargadh tráth nach féidir leo í a úsáid nó nach bhfuil sé beartaithe acu í a úsáid. Mar gheall ar an ngéarchéim, laghdaíonn an togra reatha an t‑ualach riaracháin agus táthar ag súil le cur i bhfeidhm na bhforálacha sin. Go háirithe, laghdaíonn an togra reatha an t‑am a théann in éag nuair nach n‑úsáidtear an acmhainn ó shé mhí síos go mí amháin. Dá bhrí sin, tá an togra comhsheasmhach le rialacha an mhargaidh inmheánaigh chun cosc a chur ar úsáid neamhéifeachtúil líonraí gáis. Na forálacha lena gcuirtear ar chumas ACER tagarmharc GNL a fhoilsiú, cuirfidh siad leis na cúraimí atá ar ACER cheana faoi chreat dlíthiúil REMIT agus comhlánóidh siad na cúraimí sin. Chomh maith leis an idirghabháil éigeandála ar an margadh leictreachais chun dul i ngleic le praghsanna arda, cuirfidh an Coimisiún feabhas ar dhearadh an mhargaidh leictreachais san fhadtéarma. Is é príomhchuspóir an athchóirithe sin ar dhearadh an mhargaidh leictreachais na tairbhí a bhaineann le teicneolaíochtaí inacmhainne neamhiontaise a thabhairt do thomhaltóirí, agus na tairbhí a bhaineann le comhchóras leictreachais margadhbhunaithe a chaomhnú ag an am céanna. Is é is aidhm don athchóiriú sin a áirithiú nach féidir le haon iompróir fuinnimh cur isteach ar an margadh faoi láthair, amhail gás nádúrtha, agus na claochluithe móra is gá le haghaidh mór-roinn dhícharbónaithe agus leictrithe den chuid is mó á gcur san áireamh. Tá gealltanas tugtha ag an gCoimisiún príomhghnéithe an athchóirithe a chur i láthair faoi dheireadh 2022. Beidh an méid sin mar bhonn chun dul i gcomhairle leis na hairí agus le páirtithe leasmhara eile maidir le sraith smaointe a chuirfidh an Coimisiún chun cinn. Táthar ag súil go mbeidh togra ón gCoimisiún 2023 mar thoradh ar an bpróiseas sin faoi láthair. Comhsheasmhacht le beartais eile de chuid an Aontais An Comhaontú Glas don Eoraip Tá an togra, arb é is aidhm dó slándáil an tsoláthair a threisiú go bunúsach agus dul i ngleic le praghsanna fuinnimh atá ard agus luaineach, comhsheasmhach freisin le cuspóir fadtéarmach an Chomhaontaithe Ghlais a mhéid a chuirfidh na hiarrachtaí chun an t‑éileamh a laghdú dlús le bearta éifeachtúlachta fuinnimh agus le hathruithe struchtúracha.

Beartas an Mhargaidh Inmheánaigh Tá an togra comhoiriúnach leis na rialacha maidir leis an margadh inmheánach fuinnimh, lena n‑áirítear rialacha iomaíochta an Aontais. Tá margaí fuinnimh trasteorann atá ag feidhmiú ríthábhachtach chun cinnteacht an tsoláthair a áirithiú i gcás ganntanas soláthair. Beartas Iomaíochta A mhéid a bhaineann leis na rialacha maidir le comhbhailiú éilimh agus ceannach comhpháirteach, tá sé i gcomhréir freisin leis an gconair dícharbónaithe a léirítear sa Chomhaontú Glas agus in RepowerEU bealaí chun gás a cheannach go comhpháirteach a bhunú ar bhealach níos comhordaithe. Áirítear hidrigin in‑athnuaite ina raon feidhme freisin san Ardán Fuinnimh. Cuireann na forálacha lena gcuirtear ar chumas ACER tagarmharc GNL a bhunú chun cur le trédhearcacht an mhargaidh agus, go hindíreach, praghsanna mórdhíola gáis a ísliú agus, dá bhrí sin, tá siad comhsheasmhach le beartas iomaíochta AE. Is féidir na rialacha maidir le comhiomlánú éilimh agus ceannach comhpháirteach a chur i bhfeidhm ar bhealach atá comhoiriúnach le rialacha iomaíochta AE, lena gceadaítear ceannach comhpháirteach idir gnóthais iomaíocha faoi choinníollacha áirithe agus a chuirtear i bhfeidhm i bhfianaise imthosca an mhargaidh san am. Chun ábhair imní maidir leis an riosca iomaíochta a laghdú, ní bheidh an soláthraí seirbhíse ina chuid de ghnóthas atá comhtháite go hingearach agus atá gníomhach i dtáirgeadh nó i soláthar gáis nádúrtha laistigh den Aontas nó de Pháirtithe Conarthacha an Chomhphobail Fuinnimh. I gcás mórshuaitheadh soláthair nó ganntanas soláthair, is dócha go mbeidh ceannach comhpháirteach i measc na ngnóthas gáis nádúrtha a oibríonn ar an leibhéal mórdhíola comhoiriúnach le rialacha iomaíochta an Aontais Eorpaigh i gcás ina mbeidh comhar géarchéime den sórt sin riachtanach (i) chun aghaidh a thabhairt ar mhórshuaitheadh nó ar ghanntanas soláthair; (ii) de chineál sealadach; agus (iii) i gcomhréir leis an gcuspóir atá á shaothrú. Go ginearálta, is lú an dóchúlacht go n‑eascróidh ábhair imní ó thaobh na hiomaíochta as ceannach comhpháirteach i gcás nach bhfuil cumhacht mhargaidh ag na gnóthais rannpháirteacha sna margaí ceannaigh agus díola. Is é sin le rá, faoi dhálaí eisceachtúla an mhargaidh atá ann faoi láthair, go bhfuil ar ghnóthais gáis agus ar ghnóthais Eorpacha a thógann gás dul i ngleic le srianta móra soláthair a thugann cumhacht chaibidlíochta an‑suntasach do pháirtithe ar thaobh an tsoláthair. Ba cheart go mbeadh rochtain ag aon rannpháirtí toilteanach sa mhargadh ar chuibhreannas ceannaigh chun cumhacht chaibidlíochta na gceannaitheoirí gáis a mhéadú, ar théarmaí neamh‑idirdhealaitheacha, agus rannpháirtithe atá gníomhach ar éagsúlacht mhór táirgí neamhghaolmhara agus margaí geografacha neamhghaolmhara á gcur le chéile, ionas go mbeidh teorainn leis an ionadaíocht a dhéanfar ar aon tacar áirithe iomaitheoirí, fiú más suntasach é ó thaobh sciartha den mhargadh ar mhargadh iartheachtach nó ar mhargadh gaolmhar ar leith, i gcoibhneas leis an rannpháirtíocht iomlán. Ba cheart an cuibhreannas ceannaigh a bhunú ar bhealach nach mbeidh aon bhaol ann go mbeidh saobhadh iomaíochta ann sna margaí iartheachtacha nó sna margaí gaolmhara ina bhféadfadh rannpháirtithe dul san iomaíocht. Cuirfear rannpháirtíocht na ngnólachtaí a bhaineann leas as an soláthraí seirbhísí i sásra um chomhiomlánú éilimh an tsoláthraí seirbhísí san áireamh mar thoisc dhearfach agus na rioscaí agus na tairbhí a d’fhéadfadh a bheith ag scéimeanna comhair ceannaigh gáis faoi dhlí iomaíochta an Aontais á gcothromú, a mhéid a rannchuidíonn an rannpháirtíocht sin le héifeachtúlachtaí níos fearr a bhaint amach, rud a chuirfidh go mór le haon rioscaí iomaíochta a fhrithchothromú faoin tástáil fhoriomlán ar chothromú. Beidh sé thar a bheith tábhachtach a áirithiú nach mbeidh trédhearcacht níos leithne ann maidir le méideanna, sceidil seachadta nó praghsanna réadaithe do ghnóthais rannpháirteacha aonair, nó go deimhin ar leibhéal earnála nó fo-earnála ar leith a d’fhéadfadh a bheith ina margadh iartheachtach nó ina margadh gaolmhar ar cheart don iomaíocht leanúint de bheith ag feidhmiú mar thoradh ar an trédhearcacht is gá chun go bhfeidhmeoidh comhiomlánú éilimh, amhail idir gnóthais rannpháirteacha aonair agus an soláthraí seirbhíse, an Coimisiún agus na húdaráis inniúla náisiúnta. Cé go luaitear i dTreoirlínte an Choimisiúin maidir le hinfheidhmeacht Airteagal 101 den Chonradh ar Fheidhmiú an Aontais Eorpaigh maidir le comhaontuithe comhair cothrománacha, go léirítear go bhfuil sciartha den mhargadh comhcheangailte faoi bhun 15 % sa mhargadh ceannaigh agus sa mhargadh díola nó sna margaí díola, ní léirítear go huathoibríoch i sciar comhcheangailte den mhargadh atá os cionn na tairsí sin i margadh amháin nó sa dá mhargadh gur dócha go n‑eascróidh éifeachtaí sriantacha ar an iomaíocht as an socrú ceannaigh chomhpháirtigh. Éilíonn comhshocrú ceannaigh nach dtagann faoin tearmann sábháilte sin measúnú ar a éifeachtaí ar an margadh, lena mbaineann tosca amhail cumhacht frithchúitimh a d’fhéadfadh a bheith ag soláthróirí láidre agus na socruithe rialachais agus malartaithe faisnéise is gá chun iomaíocht leanúnach ar mhargaí iartheachtacha a áirithiú, i bhfianaise na n‑imthosca eisceachtúla margaidh atá ann faoi láthair. Tá an Coimisiún réidh i gcónaí chun gabháil le cuideachtaí chun cuibhreannas cheannaithe gáis den sórt sin a dhearadh agus cinneadh a eisiúint go mear, de bhun Airteagal 10 de Rialachán 1/2003, maidir le neamh‑infheidhmeacht Airteagail 101 agus/nó 102 CFAE má dhéantar coimircí ábhartha a ionchorprú agus a urramú. Tá an Coimisiún réidh i gcónaí freisin treoir neamhfhoirmiúil a sholáthar sa mhéid go mbíonn ar na gnóthais rannpháirteacha in aon chuibhreannas eile déileáil le neamhchinnteacht maidir le measúnú a dhéanamh ar ghné amháin nó níos mó dá socrú um cheannach comhpháirteach faoi rialacha iomaíochta an Aontais. D’fhéadfadh sé go mbeadh ráthaíochtaí airgeadais de dhíth ar rannpháirtithe sa cheannach comhpháirteach gáis, mura mbeadh aon cheann de na gnóthais in ann íoc as an méid deiridh a conraíodh. Féadfaidh na Ballstáit nó geallsealbhóirí eile tacaíocht airgeadais, lena n‑áirítear ráthaíochtaí, a sholáthar do ghnóthais nó do ghnóthais gáis nádúrtha a chaitheann gás. Luaitear sa togra dlí go bhféadfaí cabhair airgeadais a thabhairt do ghnóthais atá rannpháirteach i gceannach comhpháirteach. Cuirtear i bhfios go láidir sa togra nach mór tacaíocht den sórt sin a bheith i gcomhréir leis na rialacha maidir le Státchabhair, i gcás inarb infheidhme. Tá sé i gcomhréir freisin leis an gconair dícharbónaithe a léirítear sa Chomhaontú Glas agus in RepowerEU bealaí a bhunú chun gás a cheannach go comhpháirteach ar bhealach níos comhordaithe. Áirítear hidrigin in‑athnuaite ina raon feidhme freisin san Ardán Fuinnimh. Cuireann na forálacha lena gcuirtear ar chumas ACER tagarmharc GNL a bhunú chun cur le trédhearcacht an mhargaidh agus, go hindíreach, praghsanna mórdhíola gáis a ísliú agus, dá bhrí sin, tá siad comhsheasmhach le beartas iomaíochta AE. BUNÚS DLÍ, COIMHDEACHT AGUS COMHRÉIREACHT Bunús dlí Is é Airteagal 122(1) den Chonradh ar Fheidhmiú an Aontais Eorpaigh is bunús dlí don ionstraim seo. Ní féidir an tAirteagal seo a chur i bhfeidhm ach amháin i gcás saincheisteanna a bhfuil deacrachtaí tromchúiseacha ag baint leo agus ní mór é a chur i bhfeidhm de mheon na dlúthpháirtíochta. Is ionann an ganntanas reatha soláthairtí gáis ó Chónaidhm na Rúise agus mórdheacracht i soláthar táirge fuinnimh de réir bhrí Airteagal 122. Shainaithin ceannairí an Aontais agus an Coimisiún an gá práinneach atá ann cheana maidir le bearta breise le haghaidh gníomhaíocht níos comhordaithe ar bhonn sealadach chun a bheith níos ullmhaithe le haghaidh suaití breise gáis a d’fhéadfadh a bheith ann sa dá gheimhreadh atá romhainn.

Ceapadh an creat rialála maidir le cinnteacht an tsoláthair gáis atá ann faoi láthair, go háirithe an Rialachán maidir le Cinnteacht an tSoláthair Gáis (AE) 2017/1938, chun dul i ngleic le briseadh sa soláthar gearrthéarmach seachas le gearradh fada ónár bpríomhsholáthraí. Dá bhrí sin, tá gá le huirlisí éigeandála sealadacha breise le haghaidh chinnteacht an tsoláthair gáis, i measc uirlisí eile chun srianta míchuí trasteorann a chosc agus chun cosc a chur ar shuaitheadh fada an tsoláthair gáis go mbeadh éifeachtaí iarmharta móra aige a dhéanfadh dochar do leordhóthanacht an chórais leictreachais. Ar an gcaoi chéanna, ceapadh coincheap na gcustaiméirí faoi chosaint ar feadh tréimhsí gearra ganntanas, agus i gcás cur isteach fada, ba cheart do na Ballstáit a bheith in ann ligean do chustaiméirí faoi chosaint rannchuidiú freisin leis an éileamh a laghdú trí thomhaltas neamhriachtanach a laghdú. Ba cheart socruithe dlúthpháirtíochta arna gcomhaontú go déthaobhach a bheith ag gabháil leis na forálacha dlúthpháirtíochta a leagtar amach sa Rialachán maidir le Cinnteacht an tSoláthair Gáis (AE) 2017/1938, lena leagtar amach mionsonraí dlíthiúla, teicniúla agus airgeadais na dlúthpháirtíochta. Níl an oibleagáid dlúthpháirtíochta sin oibríochtúil, mar gheall ar easpa comhaontuithe, rud a thugann údar leis an ngá atá ann na forálacha atá ann cheana a chomhlánú trí shásra dlúthpháirtíochta réamhshocraithe a chur san áireamh i gcás nach ann do shocruithe a comhaontaíodh go déthaobhach. Leis na bearta faoin ionstraim, ceadaítear do ghnóthais sna Ballstáit uile ullmhú do ghanntanais soláthair bhreise a d’fhéadfadh a bheith ann ar bhealach comhordaithe agus an bonneagar gáis a úsáid ar bhealach níos éifeachtúla. Táthar ag súil go bhféadfaí an chuid is mó de stóráil gáis na hEorpa a laghdú le linn thréimhse an gheimhridh. In éagmais soláthairtí ó Chónaidhm na Rúise, d’fhéadfadh deacrachtaí a bheith ag na Ballstáit maidir le stóráil a líonadh suas go dtí na leibhéil is gá. Mar gheall air sin, is gá comhordú a dhéanamh maidir le gás a cheannach agus próiseas ceannaigh chomhpháirtigh a bhunú trína bhféadfaí ceannach comhpháirteach a cheadú go praiticiúil. Cuidíonn ceannach comhpháirteach le rochtain níos cothroime a áirithiú do ghnóthais ar fud na mBallstát ar fhoinsí gáis nua nó breise i gcásanna práinneacha ina bhfuil gá le dlúthpháirtíocht. D’fhéadfadh sé, de mheon na dlúthpháirtíochta, an éifeacht dhochrach a bhíonn ag an sárú a laghdú, praghsanna a thiomáint suas agus cabhrú le gnóthais bheaga tairbhe a bhaint as dálaí ceannaigh níos buntáistí mar thoradh ar éileamh comhiomlánaithe. Trí úsáid a bhaint as ceannach comhpháirteach, d’fhéadfaí cabhrú leis na Ballstáit laghdú a dhéanamh ar na dúshláin a bhaineann le stóráil gáis a líonadh a eascraíonn as laghdú ar sheachadtaí gáis ó Chónaidhm na Rúise. Mar shampla, d’fhéadfadh sé cabhrú le ceannacháin gáis a chomhordú agus praghsanna á gcoinneáil ar leibhéil inbhuanaithe ag an am céanna. D’fhéadfaí a cheadú leis freisin, tríd an mBord Stiúrtha ad hoc, comhordú a dhéanamh ar chomhbhainistiú líonta agus stórála i bhfianaise an chéad tséasúir líonta eile. Dá bhrí sin, d’fhéadfadh an ceannach comhpháirteach dlúthpháirtíocht an Aontais a neartú maidir le gás a cheannach agus a dháileadh. D’fhéadfadh ceannach comhpháirteach tacú go háirithe leis na gnóthais sin a bhí ag ceannach gáis roimhe seo díreach ó sholáthróirí Rúiseacha amháin nó ó sholáthróirí Rúiseacha den chuid is mó. Tugann an staid phráinne údar iomlán d’úsáid Airteagal 122 CFAE chun eintiteas a bhunú a luaithe is féidir trí na seirbhísí riachtanacha ó eintitis atá ann cheana a fháil ar conradh. Beidh an rath a bheidh ar cheannach comhpháirteach gáis ag brath ar acmhainní a bheith ar fáil i gcríochfoirt agus i bpíblínte GNL. Tá sé sin níos tábhachtaí fós sna cúinsí atá ann faoi láthair, i gcás ina mbíonn plódú píblínte agus críochfort ina gcúis le baic sa soláthar gáis, lena n‑áirítear maidir le stóráil a líonadh. Trí rialacha maidir le trédhearcacht agus díol acmhainne neamhúsáidte chríochfoirt GNL agus acmhainní neamhúsáidte píblínte a chur i bhfeidhm, beifear in ann acmhainn an bhonneagair gáis atá ar fáil a uasmhéadú. Le húsáid oscailte, níos éifeachtúla agus neamh‑idirdhealaitheach a bhaint as bonneagar, méadaítear sreabha gáis trasteorann agus inmheánacha agus is coinníoll riachtanach é chun go mbeidh GNL in ann tomhaltóirí a shroicheadh ar fud an Aontais. Ní leor na rialacha atá i bhfeidhm faoi láthair chun é a áirithiú. Is gá rialacha lena gcumasaítear acmhainn na gcríochfort agus na bpíblínte GNL a chur i bhfeidhm agus a chur i bhfeidhm a luaithe is féidir. Ba cheart an measúnú ar phraghsanna GNL a fhoilsiú go laethúil ag tosú tráth nach déanaí ná coicís tar éis theacht i bhfeidhm an Rialacháin seo chun a áirithiú go mbeidh tagairt oibiachtúil praghais ar fáil do rannpháirtithe sa mhargadh amhail ó shéasúr geimhridh 2022/23. Ba cheart an measúnú praghsanna sin a chomhlánú le tagarmharc GNL a fhoilsiú faoin 1 Márta 2023 ar a dhéanaí. Cé gur cheart bunú measúnú laethúil ar phraghsanna GNL agus tagarmharc GNL ar bhonn buan a chur san áireamh in athbhreithniú níos cuimsithí ar chreat dlíthiúil REMIT, mar gheall ar an ngéarchéim atá ar siúl faoi láthair, tá gá anois le gníomhaíocht phráinneach chun aghaidh a thabhairt ar an staid láithreach ina bhfuil deacrachtaí móra maidir le soláthar agus praghsáil chruinn sheachadtaí GNL chuig an Aontas ar bhonn sealadach go dtí go bhféadfar an t‑athbhreithniú sin ar chreat dlíthiúil REMIT a ghlacadh i gcomhréir leis an ngnáthnós imeachta reachtach. Sa chiall sin, ba cheart breathnú ar an togra maidir leis an tagarmharc GNL mar thogra sealadach chun gníomhú mar ‘dhroichead’ chuig socruithe níos buaine atá le moladh faoin ngnáthnós imeachta reachtach. Dá bhrí sin, is rud é a bhfuil údar maith leis chun an ionstraim atá beartaithe a bhunú ar Airteagal 122(1) CFAE. Coimhdeacht (i gcás inniúlacht neamheisiach) Tá bearta beartaithe an tionscnaimh reatha seo i gcomhréir go hiomlán le prionsabal na coimhdeachta. Mar gheall ar scála agus éifeacht mhór tuilleadh ciorruithe ar an soláthar gáis ar thaobh na Rúise, tá gá le gníomhaíocht ar leibhéal an Aontais Eorpaigh. Tá gá le cur chuige comhordaithe trí cheannach comhpháirteach le raon feidhme réigiúnach agus níos leithne agus úsáid níos éifeachtúla a bhaint as críochfoirt GNL, stóráil gáis agus píblínte chun an riosca go dtarlódh suaitheadh mór a íoslaghdú le linn an gheimhridh seo agus an gheimhridh seo chugainn agus ina mbeidh ar na Ballstáit agus ar a ngnóthais soláthairtí ón Rúis a ionadú le soláthairtí eile. Is féidir é sin a rialáil go héifeachtúil ar leibhéal an Aontais seachas ar an leibhéal náisiúnta. Tá gá freisin le cur chuige comhordaithe ar leibhéal an Aontais maidir le bearta i ndáil le cinnteacht an tsoláthair, lena n‑áirítear bearta chun an t‑éileamh a laghdú. Tá comhordú den sórt sin ríthábhachtach chun a áirithiú go mbeidh an deis ag na Ballstáit freagairt d’iarrataí dlúthpháirtíochta ar bhealach éifeachtúil agus tráthúil. Cé go mbeidh sé de chumas ag na Ballstáit i gcónaí dul i mbun socruithe déthaobhacha dlúthpháirtíochta, beidh rialacha réamhshocraithe i bhfeidhm go dtí go dtabharfar na socruithe sin i gcrích, rud a fhágfaidh go mbeidh Ballstáit uile an Aontais in ann tairbhe a bhaint as an dlúthpháirtíocht. Áiritheofar leis sin i ndeireadh na dála nach gcuirfear bac ar sholáthar na dlúthpháirtíochta déthaobhaí mar gheall ar easpa socruithe riaracháin agus airgeadais idir na Ballstáit, agus ag an am céanna beidh na Ballstáit in ann na rialacha réamhshocraithe a chomhlánú le coinníollacha caibidlithe. I bhfianaise chineál gan fasach na géarchéime soláthair gáis agus na n‑éifeachtaí trasteorann a bhaineann léi, mar aon le leibhéal comhtháthaithe mhargadh inmheánach fuinnimh an Aontais, tá údar le gníomhaíocht ar leibhéal an Aontais ós rud é nach féidir leis na Ballstáit astu féin aghaidh a thabhairt ar bhealach comhordaithe ar an mbaol go mbeidh deacrachtaí tromchúiseacha eacnamaíocha ann mar thoradh ar arduithe ar phraghsanna agus ar shuaití móra ar an soláthar. Leagtar amach sa togra seo an toradh deiridh atá le baint amach, i bhfoirm cosaint dlúthpháirtíochta a leathnú agus rialacha dlúthpháirtíochta réamhshocraithe a shocrú, agus neamhspleáchas a thabhairt do na Ballstáit ag an am céanna na modhanna is éifeachtaí a roghnú chun na hoibleagáidí sin a chomhlíonadh agus bearta dlúthpháirtíochta a chomhaontú go déthaobhach. Ní théann na forálacha a bhaineann le laghdú an éilimh thar a bhfuil riachtanach chun cinnteacht an tsoláthair a chosaint trína fhágáil faoi na húdaráis sna Ballstáit na coigiltis ón tomhaltas neamhriachtanach ag custaiméirí faoi chosaint a chinneadh, ar choinníoll nach ndéanfaidh sé difear do chustaiméirí leochaileacha. Is fiú a chur i bhfios go láidir go bhforáiltear sa togra seo go bhfanfaidh gnóthais phríobháideacha ina bpáirtithe sna conarthaí soláthair gáis arna mbunú faoin gceannach comhpháirteach. Ní dhéanfaidh an tAontas ná an Coimisiún conarthaí soláthair gáis mar pháirtí. De bharr a fhairsinge agus a éifeachtaí, is fearr is féidir an beart a ghnóthú ar leibhéal an Aontais, féadfaidh an tAontas, dá bhrí sin, bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. Ní féidir ach oiread tagarmharc uile-AE a bhunú d’idirbhearta GNL ar leibhéal na mBallstát ach is fearr is féidir é a bhaint amach ar leibhéal an Aontais. Léiríonn an taithí a fuarthas roimhe seo ar thagarmharc TTF, atá nasctha le mol trádála i mBallstát aonair, go bhféadfadh córas tagarmharcanna díláraithe faisnéis neamhiomlán a sholáthar do rannpháirtithe sa mhargadh agus go bhféadfadh praghsanna níos airde a bheith mar thoradh air. Comhréireacht Tá an tionscnamh i gcomhréir le prionsabal na comhréireachta. Tá an idirghabháil beartais comhréireach le gné agus nádúr na bhfadhbanna a sainaithníodh agus le gnóthú na gcuspóirí a leagadh amach. I bhfianaise na staide geopholaitiúla gan fasach agus na bagartha suntasaí do shaoránaigh agus do gheilleagar an Aontais, is léir go bhfuil gá le gníomhaíocht chomhordaithe phráinneach. Ní théann na bearta a leagtar amach sa togra thar a bhfuil riachtanach chun a gcuspóirí a bhaint amach agus tá siad comhréireach leis na cuspóirí sin. Go háirithe, cuireann siad, a mhéid is féidir, le cineálacha cur chuige atá ann cheana, amhail socruithe reatha an mhargaidh inmheánaigh gáis.

Go sonrach, foráiltear sa togra reatha go ndéanfar comhiomlánú éilimh agus ceannach comhpháirteach gáis ar bhonn deonach, gan ach eisceacht theoranta maidir le rannpháirtíocht éigeantach i gcomhiomlánú éilimh chun críche saoráidí stórála gáis a líonadh. Fanfaidh gnóthais phríobháideacha ina bpáirtithe sna conarthaí soláthair gáis arna mbunú faoin gceannach comhpháirteach. Tá gás nádúrtha a thagann trí na pointí iontrála ó Chónaidhm na Rúise eisiata ó pháirt a ghlacadh sa sásra toisc go mbeadh a áireamh ag teacht salach ar chuspóir an Rialacháin atá beartaithe lena bhféachtar le foinsí malartacha ar sholáthairtí Rúiseacha a áirithiú. Thairis sin, gnóthais atá faoi rialú Rialtas na Rúise nó aon duine nádúrtha nó dlítheanach Rúiseach; nó gnóthais atá faoi rialú aon duine nádúrtha nó dhlítheanaigh eile, atá liostaithe i smachtbhannaí an Aontais arna mbunú ar bhonn Airteagal 215 CFAE, eisiatar iad ó pháirt a ghlacadh i gceannach comhpháirteach agus ó pháirt a ghlacadh sa soláthraí seirbhísí a oibríonn ceannach comhpháirteach Ba cheart na bearta chun tomhaltas neamhriachtanach custaiméirí faoi chosaint a laghdú a bheith riachtanach agus comhréireach, agus feidhm aige go háirithe i gcásanna géarchéime fógartha de bhun Airteagal 11(1) agus Airteagal 12 de Rialachán (AE) 2017/1938 nó i gcás foláireamh Aontais de bhun Rialachán (AE) 2022/1369. D’ainneoin chur i bhfeidhm na mbeart neamhriachtanach maidir le laghdú tomhaltais, ba cheart do chustaiméirí faoi chosaint leanúint de thairbhiú de chosaint ar dhícheangal. Ina theannta sin, ní cheadmhach leis na bearta sin teorainn a chur leis an gcosaint is gá do chustaiméirí leochaileacha ar cheart a mheas go bhfuil a dtomhaltas reatha fíor-riachtanach. Cuireann leathnú na dlúthpháirtíochta chuig gléasraí cumhachta gásbhreoslaithe ríthábhachtacha srianta ar oibreoirí margaidh atá riachtanach chun cinnteacht an tsoláthair gáis a áirithiú le linn staid ina bhfuil laghdú ar an soláthar gáis agus éileamh méadaithe le linn shéasúr an gheimhridh. Cuireann siad leis na bearta atá ann cheana a leagtar síos i Rialacháin (AE) 2022/1369 agus (AE) 2017/1938 faoi seach, arb é is aidhm dóibh na bearta sin a dhéanamh níos éifeachtaí faoi na himthosca reatha. Tá an oibleagáid ar oibreoirí margaidh faisnéis faoi idirbhearta GNL a sholáthar do ACER riachtanach agus comhréireach chun an cuspóir a bhaint amach maidir le cur ar chumas ACER tagarmharc GNL a bhunú; tá sé ailínithe le hoibleagáidí reatha oibreoirí margaidh faoi REMIT agus coinneoidh ACER faisnéis íogair ghnó faoi rún. Leis an mbeart chun luaineacht praghsanna ionlae a theorannú leagtar síos ceanglais le haghaidh ionaid trádála agus trádálaithe atá riachtanach chun go mbeidh cuideachtaí fuinnimh in ann leanúint de bheith rannpháirteach i margaí gáis agus leictreachais agus freastal ar a riachtanais fálaithe, rud a áiritheoidh cinnteacht an tsoláthair fuinnimh do thomhaltóirí deiridh. An rogha ionstraime Agus gné na géarchéime fuinnimh á cur san áireamh chomh maith le raon a tionchair shóisialta, eacnamaíoch agus airgeadais, measann an Coimisiún go bhfuil sé oiriúnach gníomhú trí bhíthin rialachán a bhfuil raon feidhme ginearálta aige agus atá infheidhme láithreach agus go díreach. D’fhágfadh sin go mbeadh sásra tapa, aonfhoirmeach, uile-Aontais ann. TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA GEALLSEALBHÓIRÍ AGUS AR MHEASÚNUITHE TIONCHAIR Comhairliúcháin leis na páirtithe leasmhara Mar gheall ar íogaireacht pholaitiúil an togra agus ar an bpráinn a bhaineann leis an togra a ullmhú ionas go bhféadfaidh an Chomhairle é a ghlacadh go tráthúil, ní fhéadfaí comhairliúchán a dhéanamh leis na páirtithe leasmhara. Cearta bunúsacha Níor sainaithníodh aon tionchar diúltach ar chearta bunúsacha. Leis na bearta faoin ionstraim seo, ní dhéanfar difear do chearta na gcustaiméirí a dhéantar a chatagóiriú mar chustaiméirí atá faoi chosaint faoi Rialachán (AE) 2017/1938, lena n‑áirítear na custaiméirí teaghlaigh uile. Ní bheidh bearta chun tomhaltas a laghdú dírithe ach ar úsáidí neamhriachtanacha agus ní bheidh dícheangal custaiméirí teaghlaigh ná cosaint laghdaithe do na custaiméirí is leochailí mar thoradh orthu. Beidh eisiamh ó cheannach comhpháirteach gnóthas ó stáit atá faoi réir smachtbhannaí arna bhforchur ag an Aontas teoranta d’fheidhm a bheith aige fad a bheidh na smachtbhannaí sin i bhfeidhm. Leis an ionstraim seo, cuirfear ar ár gcumas na rioscaí a bhaineann le ganntanas gáis a laghdú, ar rioscaí iad a mbeadh impleachtaí móra acu don gheilleagar agus don tsochaí murach sin. Tá an oibleagáid ar oibreoirí margaidh faisnéis faoi idirbhearta GNL a sholáthar do ACER riachtanach agus comhréireach chun an cuspóir a bhaint amach maidir le cur ar chumas ACER tagarmharc GNL a bhunú; tá sé ailínithe le hoibleagáidí reatha oibreoirí margaidh faoi REMIT agus coinneoidh ACER faisnéis íogair ghnó faoi rún. IMPLEACHTAÍ BUISÉADACHA Tá na himpleachtaí buiséadacha teoranta don ghá maoiniú a dhéanamh, trí chonarthaí seirbhíse nó trí thionscnaimh eile arna mbainistiú go díreach ag an gCoimisiún, ar chur ar bun an tsásra ag an soláthraí seirbhíse a mbeidh comhiomlánú an éilimh á oibriú aige le haghaidh ceannach comhpháirteach. Ní cheannóidh an Coimisiún, ná an soláthraí seirbhíse a oibríonn an ceannach comhpháirteach, áfach, gás thar ceann na ngnóthas rannpháirteach. Rachaidh na gnóthais sin i mbun conarthaí ceannaigh le soláthraithe a roghnófar tríd an sásra ceannaigh. Féach an ráiteas airgeadais chun tuilleadh sonraí a fháil. An tionchar buiséadach ar bhuiséad an Aontais a ghabhann leis an togra seo, baineann sé le hacmhainní daonna agus le caiteachais riaracháin eile Ard‑Stiúrthóireacht (AS) an Choimisiúin Eorpaigh um Fhuinneamh. Leagtar amach sa togra ollstruchtúr nua feabhsaithe maidir le slándáil an tsoláthair gáis, ina bhfuil oibleagáidí nua ar na Ballstáit agus, dá réir sin, ról treisithe d’Ard‑Stiúrthóireacht an Fhuinnimh i raon leathan réimsí – eadhon: ·Bainistiú foriomlán agus cur chun feidhme an Rialacháin (3 FTE), ·Togra le haghaidh beart ón gComhairle a ullmhú agus a chur chun feidhme lena bhforáiltear do shásra chun acmhainneachtaí gáis a leithdháileadh chun soláthar a dhéanamh do Bhallstáit a bhfuil éigeandáil réigiúnach nó éigeandáil Aontais fógartha ina leith; an togra a bhainistiú agus a chur chun feidhme, lena n‑áirítear rannpháirtíocht an ghrúpa bainistithe géarchéime (2 FTE).

·Obair chun dlí na hiomaíochta a dhearadh chun cuibhreannas ceannaigh gáis a chur chun feidhme, rud a éilíonn malartuithe leis an tionscal (2 FTE) ·Measúnú ar iarrataí na mBallstát ar liúntais maidir le toirteanna gáis criticiúla níos airde (1 FTE). ·Obair leantach ar iarrataí dlúthpháirtíochta; cur chun feidhme comhaontuithe dlúthpháirtíochta a éascú (1 FTE) ·Cúntóir Riaracháin (1 FTE) ·Leagtar amach sa togra freisin cúraimí nua do ACER chun sonraí maidir le hidirbhearta GNL a bhailiú chun críche tagarmharc GNL (5 FTE) a bhunú. EILIMINTÍ EILE Ní bhaineann le hábhar. 2022/0339 (NLE) Togra le haghaidh RIALACHÁN ÓN gCOMHAIRLE Lena bhfeabhsaítear an dlúthpháirtíocht trí chomhordú níos fearr a dhéanamh ar cheannacháin gháis, trí mhalartuithe gáis thar theorainneacha agus trí thagarmharcanna praghais iontaofa TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 122(1) de, Ag féachaint don togra ón gCoimisiún Eorpach, De bharr an mhéid seo a leanas: (1)Cuireann fogha míleata Chónaidhm na Rúise faoin Úcráin agus an laghdú nach bhfacthas a leithéid riamh roimhe seo ar sholáthairtí gáis nádúrtha ó Chónaidhm na Rúise chuig na Ballstáit slándáil soláthair an Aontais agus a Bhallstát i mbaol. An tráth céanna, mar thoradh ar armú an tsoláthair gáis agus cúbláil Chónaidhm na Rúise ar na margaí trí shuaitheadh d’aon ghnó ar shreafaí gáis, tá praghsanna fuinnimh níos measa san Aontas, rud a chuireann geilleagar an Aontais i mbaol, ach a dhéanann dochar mór do shlándáil an tsoláthair freisin. (2)Chuige sin, tá gá le freagairt láidir chomhordaithe ón Aontas, chun a shaoránaigh agus a gheilleagar a chosaint ar phraghsanna iomarcacha cúbláilte margaidh agus chun a áirithiú go sreabhfaidh gás chuig gach tomhaltóir atá i ngátar thar theorainneacha, i gcásanna ganntanas gáis freisin. Chun an spleáchas ar sholáthairtí gáis nádúrtha ó Chónaidhm na Rúise a laghdú agus chun praghsanna iomarcacha a laghdú, tá comhordú níos fearr ar cheannacháin gháis ó sholáthraithe seachtracha ríthábhachtach. (3)Le hAirteagal 122(1) den Chonradh ar Fheidhmiú an Aontais Eorpaigh, cuirtear ar a cumas don Chomhairle, ar thogra ón gCoimisiún agus de mheon dlúthpháirtíochta idir na Ballstáit, na bearta is iomchuí sa staid eacnamaíoch a chinneadh, go háirithe má tharlaíonn géardheacrachtaí maidir le soláthar táirgí áirithe, go háirithe i réimse an fhuinnimh. Is géardheacrachtaí iad an baol ard go gcuirfear stop iomlán le soláthairtí gáis na Rúise agus an méadú ollmhór ar phraghas an fhuinnimh a dhéanann dochar do gheilleagar an Aontais. (4)Ina Theachtaireacht REPowerEU, d’fhógair an Coimisiún go mbunófaí Ardán an Aontais Eorpaigh um Cheannach Fuinnimh in éineacht leis na Ballstáit chun gás, Gás Nádúrtha Leachtaithe (GNL) agus hidrigin a cheannach go comhpháirteach. D’fhormhuinigh an Chomhairle Eorpach an fógra sin an 30 agus an 31 Bealtaine 2022. Mar chuid de Phlean REPowerEU, chuir an Coimisiún straitéis i láthair freisin maidir le rannpháirtíocht fuinnimh sheachtraigh an Aontais, ina mínítear conas a thacaíonn an tAontas le haistriú fuinnimh domhanda, glan agus cóir chun fuinneamh inbhuanaithe, slán agus inacmhainne a áirithiú, lena n‑áirítear trí sholáthar fuinnimh an Aontais a éagsúlú, go háirithe trí ghealltanais pholaitiúla a chaibidliú le soláthróirí gáis atá ann cheana nó le soláthróirí nua gáis chun seachadtaí gáis chun na hEorpa a mhéadú. (5)Is féidir ról lárnach a bheith ag Ardán an Aontais Eorpaigh um Cheannach Fuinnimh maidir le comhpháirtíochtaí comhthairbheacha a lorg a chuireann le slándáil an tsoláthair agus a mbíonn praghsanna allmhairiúcháin níos ísle ar ghás a cheannaítear ó thríú tíortha mar thoradh orthu, agus leas iomlán á bhaint as ualach comhchoiteann an Aontais. Tá for-rochtain idirnáisiúnta fheabhsaithe le soláthróirí gáis (píblíne agus GNL araon) chomh maith le soláthróirí hidrigine glaise na todhchaí ríthábhachtach chun na críche sin. Go háirithe, le comhordú i bhfad níos láidre leis na Ballstáit agus ina measc maidir le tríú tíortha trí Ardán an Aontais Eorpaigh um Cheannach Fuinnimh, d’áiritheofaí go mbeadh ualach comhchoiteann an Aontais níos éifeachtaí.

(6)A mhéid a mhaireann cás ina bhfuil deacrachtaí tromchúiseacha ann maidir le slándáil an tsoláthair a áirithiú, ba cheart don cheannach comhpháirteach rochtain níos cothroime ar fhoinsí gáis nua nó breise a áirithiú do ghnóthais ar fud na mBallstát agus i bPáirtithe Conarthacha an Chomhphobail Fuinnimh agus ba cheart dó cuidiú le praghsanna níos ísle a áirithiú ná mar a d’fhéadfadh a bheith ann murach sin do na gnóthais sin a cheannaíonn an gás tríd an soláthróir seirbhíse chun tairbhe na dtomhaltóirí deiridh. (7)Leis an gceannach comhpháirteach, d’fhéadfaí cóireáil nó tacaíocht níos tairbhiúla a dheonú do sholáthar gás inathnuaite amhail bithmheatán agus hidrigin, a mhéid is féidir iad a instealladh go sábháilte sa chóras gáis, agus don soláthar gáis a dhéanfaí a scaoileadh nó a bhladhmadh murach sin. In éagmais ceanglas dlíthiúil foirmiúil in aon dlínse ábhartha, moltar do ghnóthais a thugann conarthaí i gcrích de bhun an Rialacháin seo úsáid a bhaint as Caighdeán na Náisiún Aontaithe maidir le Meatán Ola agus Gáis 2.0 chun astaíochtaí meatáin feadh an tslabhra soláthair a thomhas, a thuairisciú agus a fhíorú chuig an Aontas Eorpach. (8)Is próiseas dhá chéim é an ceannach comhpháirteach faoin Rialachán seo. Mar chéad chéim, dhéanfadh gnóthais nó gnóthais gáis nádúrtha a ídíonn gás atá bunaithe laistigh den Aontas nó de Pháirtithe Conarthacha an Chomhphobail Fuinnimh a n‑éileamh gáis a chomhiomlánú trí sholáthraí seirbhíse, ar conradh ag an gCoimisiún. Chuirfeadh sé sin ar a gcumas do sholáthróirí gáis tairiscintí a dhéanamh ar bhonn méideanna móra comhiomlánaithe, seachas go leor tairiscintí níos lú ó cheannaitheoirí atá ag dul i dteagmháil leo ina n‑aonar. Mar an dara céim, féadfaidh gnóthais nó gnóthais gáis nádúrtha a ídíonn gás atá bunaithe laistigh den Aontas nó de Pháirtithe Conarthacha an Chomhphobail Fuinnimh conarthaí ceannaigh gáis a thabhairt i gcrích, ina n‑aonar nó ar bhealach comhordaithe le soláthróirí nó táirgeoirí gáis nádúrtha atá ag teacht leis an éileamh comhiomlánaithe. (9)Ós rud é go bhfuil deacrachtaí móra ann fós maidir le slándáil an tsoláthair a áirithiú, ba cheart don cheannach comhpháirteach rochtain níos cothroime ar fhoinsí gáis nua nó breise a áirithiú do ghnóthais ar fud na mBallstát agus ba cheart dó cuidiú le praghsanna níos ísle a áirithiú ná mar a d’fhéadfadh a bheith ann murach sin dóibh siúd a cheannaíonn an gás tríd an soláthraí seirbhíse chun tairbhe na dtomhaltóirí deiridh. Áirítear cheana féin sa togra ón gCoimisiún le haghaidh Rialachán maidir leis na margaí inmheánacha le haghaidh gáis in‑athnuaite agus nádúrtha agus hidrigin an chéad tagairt don fhéidearthacht go mbeadh foirm an‑teoranta den cheannach comhpháirteach ann chun críocha cothromúcháin. Mar sin féin, tagann an togra ó am roimh fhogha míleata Chónaidhm na Rúise faoin Úcráin; thairis sin, níor áiríodh aon choincheap mionsonraithe sa togra, rud nach raibh baint aige ach le riachtanais an‑sonrach na n‑oibreoirí córas tarchurtha maidir le fuinneamh a chothromú. Ós rud é go bhfuil gá le réiteach láithreach agus i bhfad níos cuimsithí ar fhadhb na struchtúr atá in easnamh chun gás a cheannach ar bhealach comhordaithe, is iomchuí réiteach mear sealadach a mholadh. (10)Dá bhrí sin, d’fhéadfadh an ceannach comhpháirteach dlúthpháirtíocht an Aontais a neartú maidir le gás a cheannach agus a dháileadh. De mheon na dlúthpháirtíochta, ba cheart go dtacódh ceannach comhpháirteach go háirithe leis na gnóthais sin a raibh gás á cheannach acu roimhe seo ó sholáthróirí Rúiseacha amháin nó go príomha trí chuidiú leo soláthairtí a fháil ó sholáthróirí nó ó sholáthraithe malartacha gáis nádúrtha i ndálaí buntáisteacha, mar thoradh ar thairiscint an éilimh chomhiomlánaithe. (11)Ba cheart go gcuideodh tairiscint an éilimh chomhiomlánaithe ar ghás ag an soláthraí seirbhíse le stóráil gáis a líonadh isteach sa staid éigeandála atá ann faoi láthair, dá n‑ídeofaí an chuid is mó de na stórais gáis Eorpacha tar éis an gheimhridh atá le teacht. Thairis sin, ba cheart go gcuideodh sé le gás a cheannach ar bhealach níos comhordaithe de mheon na dlúthpháirtíochta. (12)Tá an togra seo bunaithe ar Airteagal 122 CFAE i bhfianaise an ghéarghá atá le ceannach comhpháirteach a bhunú go tapa agus ar bhonn sealadach. D’fhágfadh sé sin go bhféadfaí soláthraí seirbhíse a bhunú go tapa, rud a d’fhágfadh go bhféadfaí an t‑éileamh a chomhiomlánú. Ní bheadh ach roinnt feidhmiúlachtaí bunúsacha ag an soláthraí seirbhíse atá ar conradh ag an gCoimisiún agus ní bheadh ag an bpróiseas a eagraíonn sé ach eilimintí sainordaitheacha maidir le rannpháirtíocht i gcomhiomlánú an éilimh ach ní bheadh comhordú sainordaitheach ar na coinníollacha conarthacha ná oibleagáid tairiscintí ceangailteacha a chur isteach chun gás a cheannach i gceist go fóill. (13)Gnóthais gáis nádúrtha agus gnóthais a ídíonn gás, níor cheart go mbeadh aon cheanglas orthu gás a cheannach tríd an soláthraí seirbhíse, trí chonarthaí soláthair gáis nó meabhráin tuisceana a thabhairt i gcrích leis na soláthraithe nó na táirgeoirí gáis atá ag teacht leis an éileamh comhiomlánaithe. Moltar go láidir do ghnóthais gáis nádúrtha nó do ghnóthais gáis nádúrtha, áfach, cineálacha comhair atá comhoiriúnach le dlí na hiomaíochta a fhiosrú, agus úsáid a bhaint as an soláthraí seirbhíse chun lántairbhe a bhaint as an gceannach comhpháirteach. D’fhéadfaí, dá bhrí sin, sásra a fhorbairt idir an soláthraí seirbhíse agus gnóthais rannpháirteacha, lena leagtar amach na príomhchoinníollacha faoina dtugann gnóthais rannpháirteacha gealltanas chun an gás atá ag teacht leis an éileamh comhiomlánaithe a cheannach. (14)Tá sé tábhachtach don Choimisiún agus do na Ballstáit léargas soiléir a bheith acu ar chonarthaí soláthair gáis atá beartaithe agus atá tugtha i gcrích ar fud an Aontais, chun a mheas an mbaintear amach cuspóirí shlándáil an tsoláthair agus na dlúthpháirtíochta fuinnimh. Dá bhrí sin, ba cheart do ghnóthais an Coimisiún a chur ar an eolas faoi cheannacháin mhóra gháis atá beartaithe os cionn 5 TWh. Dá bhrí sin, ba cheart don Choimisiún moltaí a eisiúint do na Ballstáit ábhartha, agus rabhadh á thabhairt faoi aon tionchar diúltach a bheadh ag ceannacháin atá beartaithe ar fheidhmiú an cheannaigh chomhpháirtigh, ar shlándáil an tsoláthair, ar an margadh inmheánach nó ar dhlúthpháirtíocht fuinnimh. (15)Ba cheart do na Ballstáit cúnamh a thabhairt don Choimisiún measúnú a dhéanamh an gcuireann na ceannacháin ábhartha gháis le slándáil an tsoláthair san Aontas agus an bhfuil siad comhoiriúnach le prionsabal na dlúthpháirtíochta fuinnimh. Dá bhrí sin, ba cheart Bord Stiúrtha ad hoc a bhunú ar a mbeidh ionadaithe ó na Ballstáit agus ón gCoimisiún chun cuidiú leis an gcomhordú. (16)Ba cheart do sholáthraí seirbhíse oiriúnach an próiseas chun an t‑éileamh a chomhiomlánú ar mhaithe leis an gceannach comhpháirteach a dhéanamh. Dá bhrí sin, ba cheart don Choimisiún conradh a dhéanamh le soláthraí seirbhíse trí phróiseas soláthair phoiblí, lenar féidir uirlis TF iomchuí a fhorbairt agus próiseas comhiomlánaithe an éilimh a eagrú. D’fhéadfaí táillí a bhailiú ó rannpháirtithe an cheannaigh chomhpháirtigh chun costais oibriúcháin a chumhdach. (17)Is próisis chasta iad comhiomlánú an éilimh agus ceannach gáis nádúrtha, ar gá dóibh gnéithe éagsúla a chur san áireamh, gnéithe nach bhfuil teoranta do phraghsanna, ach do mhéideanna, do phointí seachadta agus do pharaiméadair eile freisin. Dá bhrí sin, ba cheart an leibhéal taithí is gá a bheith ag an soláthraí seirbhíse a roghnaítear maidir le ceannacháin gáis nádúrtha nó seirbhísí gaolmhara ar leibhéal an Aontais a bhainistiú agus a chomhiomlánú. Chomh maith leis sin, is gné ríthábhachtach é comhiomlánú an éilimh agus ceannach gáis nádúrtha chun slándáil an tsoláthair gáis chuig an Aontas a áirithiú. (18)D’fhéadfadh foirmeacha éagsúla a bheith i gceist leis an gceannach comhpháirteach. Is féidir é a dhéanamh trí thairiscintí nó ceantanna arna n‑eagrú ag an soláthraí seirbhíse lena gcomhiomlánaítear éileamh na ngnóthas gáis nádúrtha agus na ngnóthas a ídíonn gás, chun é a mheaitseáil le tairiscintí ó sholáthraithe nó ó tháirgeoirí gáis nádúrtha, trí úsáid a bhaint as Uirlis TF maidir leis an gCeannach Comhpháirteach. (19)Ceann de na cuspóirí a bhaineann le comhiomlánú éilimh agus leis an gceannach comhpháirteach is ea laghdú a dhéanamh ar an riosca a bhaineann le méaduithe neamhriachtanacha ar phraghsanna arna spreagadh ag cuideachtaí a bhfuil tairiscint á déanamh acu ar an tráinse céanna gáis. I ndeireadh na dála, is ar chinntí na ngnóthas féin a bhraitheann sé chun a áirithiú go mbaineann na tomhaltóirí deiridh tairbhe iomlán as an gceannach comhpháirteach. Ba cheart srian a chur le cuideachtaí móra fiú más féidir leo an gás a dhíol ag praghsanna níos airde. Na gnóthais a bhaineann tairbhe as praghsanna níos ísle chun gás a cheannach ón gceannach comhpháirteach, ba cheart dóibh na tairbhí sin a chur ar aghaidh chuig tomhaltóirí. Bheadh cur ar aghaidh praghsanna níos ísle ina tháscaire tábhachtach chun go n‑éireodh leis an gceannach comhpháirteach, ós rud é go bhfuil sé ríthábhachtach do thomhaltóirí. (20)Aon ghníomhaíocht a dhéanfar faoin Rialachán atá beartaithe, comhlíonfaidh sé bearta sriantacha an Aontais arna mbunú ar bhonn Airteagal 215 CFAE. Go háirithe, gnóthais arna rialú ag Rialtas na Rúise nó aon duine nádúrtha nó dlítheanach Rúiseach, nó gnóthais atá faoi réir bearta sriantacha (smachtbhannaí) an Aontais arna mbunú ar bhonn Airteagal 215 CFAE, nó atá faoi úinéireacht nó faoi rialú ag aon duine nádúrtha nó dlítheanach, aon eintiteas nó aon chomhlacht eile atá faoi réir bearta sriantacha, ba cheart iad a eisiamh ó pháirt a ghlacadh sa cheannach comhpháirteach agus ó eagrú phróiseas an cheannaigh chomhpháirtigh. Glacadh na bearta sriantacha sin d’fhonn cuspóirí chomhbheartas eachtrach agus slándála an Aontais a bhaint amach, go háirithe maidir leis an tsíocháin a chaomhnú, coinbhleachtaí a chosc agus slándáil idirnáisiúnta agus slándáil an Aontais a neartú, i gcomhréir le prionsabail Chairt na Náisiún Aontaithe. Tá an méid sin gan dochar do smachtbhannaí a ghlacfar amach anseo i gcoinne na Rúise nó i gcoinne tíortha eile. (21)Gás nádúrtha de thionscnamh Chónaidhm na Rúise a thagann isteach i mBallstáit nó i bPáirtithe Conarthacha an Chomhphobail Fuinnimh trí na pointí iontrála ó Chónaidhm na Rúise, ní cheart é a cheannach trí cheannach comhpháirteach. Tá sé sin comhsheasmhach le cuspóir an Rialacháin atá beartaithe, is é sin, foinsí malartacha ar sholáthairtí na Rúise a áirithiú. (22)D’fhéadfadh sé go mbeadh ráthaíochtaí airgeadais de dhíth ar rannpháirtithe sa cheannach comhpháirteach gáis, mura mbeadh aon cheann de na gnóthais in ann íoc as an méid deiridh a conraíodh. D’fhéadfadh na Ballstáit nó páirtithe leasmhara eile tacaíocht airgeadais, lena n‑áirítear ráthaíochtaí, a thabhairt do rannpháirtithe sa cheannach comhpháirteach. Ba cheart cabhair airgeadais a sholáthar i gcomhréir le rialacha Státchabhrach, lena n‑áirítear an Creat Sealadach Géarchéime, i gcás inarb infheidhme. (23)Tá sé ríthábhachtach stóráil gáis a líonadh chun slándáil an tsoláthair san Aontas a áirithiú. Mar gheall ar an laghdú ar sholáthairtí gáis nádúrtha ó Chónaidhm na Rúise, d’fhéadfadh dúshláin a bheith roimh na Ballstáit maidir leis na saoráidí stórála a líonadh chun slándáil an tsoláthair gáis a áirithiú do gheimhreadh 2023/2024 mar a fhorordaítear le Rialachán (AE) 2022/1032. Trí leas a bhaint as an bhféidearthacht atá ag an soláthraí seirbhíse comhiomlánú éilimh a dhéanamh, d’fhéadfaí cuidiú leis na Ballstáit na dúshláin sin a laghdú; laistigh de theorainneacha dhlí na hiomaíochta, d’fhéadfadh sé go háirithe tacú le bainistíocht chomhordaithe ar líonadh agus stóráil i bhfianaise an chéad tséasúir líonta eile, rud lena seachnófaí na buaicphointí iomarcacha praghsanna, inter alia, mar thoradh ar líonadh stórála neamhchomhordaithe. (24)Chun a áirithiú go bhféadfaidh an ceannach comhpháirteach rannchuidiú le stóráil gáis a líonadh i gcomhréir leis na spriocanna idirmheánacha a leagtar amach i Rialachán (AE) 2022/1032, ba cheart do na Ballstáit bearta iomchuí a dhéanamh chun a áirithiú go n‑úsáidfidh gnóthais gáis nádúrtha faoina ndlínse an próiseas arna eagrú ag an soláthraí seirbhíse mar mhodh amháin lena bhféadfaí na spriocanna líonta a bhaint amach. (25)Le Rialachán (AE) 2022/1032, ceanglaítear ar na Ballstáit a stóráil a líonadh suas le 90 % faoi mhí na Samhna 2023. Tá an sprioc sin níos airde ná an sprioc le haghaidh mhí na Samhna 2022 (80 %). D’fhéadfadh an ceannach comhpháirteach cuidiú leis na Ballstáit an sprioc nua sin a bhaint amach. Agus an méid sin á dhéanamh acu, ba cheart do na Ballstáit a cheangal ar ghnóthais intíre an soláthraí seirbhíse a úsáid chun éileamh a chomhiomlánú le méideanna gáis atá ard go leor d’fhonn an riosca nach féidir stóráil a líonadh a laghdú. Ba cheart do na Ballstáit a cheangal go n‑áireodh a gcuideachtaí méideanna atá coibhéiseach le 15 % ar a laghad (thart ar 13.5 bcm don Aontas ina iomláine) dá spriocmhéid líonta stórála le haghaidh na bliana seo chugainn sa phróiseas comhiomlánaithe éilimh. Ba cheart do na Ballstáit nach bhfuil stóráil faoi thalamh acu ar a gcríoch a bheith rannpháirteach sa phróiseas um chomhiomlánú éilimh le méideanna atá coibhéiseach lena n‑oibleagáidí comhroinnte ualaigh.

(26)Chun úsáid éifeachtach a bhaint as an gceannach comhpháirteach agus chun comhaontuithe gáis a thabhairt i gcrích le soláthróirí a thairgeann gás don soláthraí seirbhíse, féadfaidh gnóthais coinníollacha an cheannaigh a chomhordú, amhail toirteanna, praghas an gháis, pointí agus am seachadta, laistigh de theorainneacha dhlí an Aontais. Ba cheart do ghnóthais gáis nádúrtha atá rannpháirteach i gcuibhreannas ceannaigh gáis a áirithiú, áfach, go bhfuil an fhaisnéis a mhalartaítear go díreach nó go hindíreach teoranta don mhéid atá fíor-riachtanach chun an cuspóir atá á shaothrú a bhaint amach, i gcomhréir le hAirteagal 101 CFAE. Ina theannta sin, áiritheofar leis na forálacha maidir le trédhearcacht agus rialachas sa Rialachán seo nach gcuirfidh conarthaí an chuibhreannais cheannaigh slándáil an tsoláthair nó an dlúthpháirtíocht fuinnimh i mbaol, go háirithe i gcás ina mbeidh baint dhíreach nó indíreach ag na Ballstáit leis an bpróiseas ceannaigh. (27)Cé gur féidir níos mó ná cuibhreannas ceannaigh gáis amháin a bhunú, is é an rogha is éifeachtaí cuibhreannas ceannaigh gáis amháin a bhunú ina mbeadh an oiread cuideachtaí agus is féidir chun éileamh a chomhiomlánú tríd an soláthraí Seirbhíse agus a bheadh ceaptha ar bhealach atá i gcomhréir le dlí iomaíochta an Aontais. Ina theannta sin, trí dhul i gcomhar le chéile in aon chuibhreannas ceannaigh gáis amháin, tabharfar cumhacht chaibidlíochta neartaithe an Aontais isteach sa mhargadh agus beifear in ann coinníollacha buntáisteacha a bhaint amach gur ar éigean a bhainfeadh gnóthais bheaga de chuid an Aontais amach iad nó gur ar éigean a bhainfí amach iad i gcás gníomhú ar bhealach níos ilroinnte. (28)Déanfar cuibhreannais cheannaithe gáis a bhunú agus a chur chun feidhme faoin Rialachán seo i gcomhréir le rialacha iomaíochta an Aontais, de réir mar is infheidhme i bhfianaise na n‑imthosca eisceachtúla margaidh atá ann faoi láthair. Thug an Coimisiún le fios go bhfuil sé réidh chun gabháil le cuideachtaí chun cuibhreannas cheannaithe gáis den sórt sin a dhearadh agus cinneadh a eisiúint, de bhun Airteagal 10 de Rialachán 1/2003, maidir le neamh‑infheidhmeacht Airteagail 101 agus 102 CFAE má dhéantar coimircí ábhartha a ionchorprú agus a urramú. Dúirt an Coimisiún freisin go bhfuil sé réidh treoir neamhfhoirmiúil a sholáthar sa mhéid go mbíonn ar na gnóthais rannpháirteacha in aon chuibhreannas eile déileáil le neamhchinnteacht maidir le measúnú a dhéanamh ar ghné amháin nó níos mó dá socrú um cheannach comhpháirteach faoi rialacha iomaíochta an Aontais. (30)I gcomhréir le prionsabal na comhréireachta, ní théann na bearta maidir le comhiomlánú an éilimh agus ceannach comhpháirteach thar a bhfuil riachtanach chun a gcuspóir a bhaint amach, ós rud é go gcuirfear chun feidhme iad ar bhonn deonach, gan ach eisceacht theoranta a mhéid a bhaineann le rannpháirtíocht shainordaitheach i gcomhiomlánú an éilimh chun saoráidí stórála gáis a líonadh, agus beidh gnóthais phríobháideacha fós ina bpáirtithe sna conarthaí le haghaidh soláthar gáis arna mbunú faoin gceannach comhpháirteach. (31)Chun acmhainn ionsúcháin GNL chríochfoirt GNL an Aontais agus úsáid saoráidí stórála a bharrfheabhsú, tá gá le socruithe trédhearcachta feabhsaithe agus le margadh eagraithe lena n‑éascaítear trádáil thánaisteach in acmhainní stórála gáis agus in acmhainní shaoráidí GNL, cosúil leis na socruithe atá ann cheana chun gás a iompar trí phíblínte. Tá sé seo tábhachtach go háirithe le linn éigeandála agus athruithe ar na sreafaí gáis ó ghás píblíne ó Chónaidhm na Rúise go GNL. Tá forálacha chun na críche sin in Airteagal 10 agus in Airteagal 31 sa togra ón gCoimisiún maidir le hathbhreithniú a dhéanamh ar Rialachán Gáis an Phacáiste maidir le Dícharbónú an Mhargaidh Hidrigine agus Gáis. Tá sé ríthábhachtach tús áite a thabhairt do na forálacha sin mar chuid den fhreagairt ar ghéarchéimeanna chun críochfoirt GNL agus na saoráidí stórála gáis a úsáid leis an trédhearcacht is gá agus ar bhealach níos éifeachtúla. (32)I ndáil le háirithintí fadtéarmacha d’acmhainneachtaí iompair gáis, déantar foráil leis na rialacha atá ann cheana maidir le bainistiú ar phlódú le haghaidh nósanna imeachta ‘úsáid é nó caill é’. Tá na nósanna imeachta sin mall, áfach, (glacann siad sé mhí ar a laghad sula léirítear éifeacht leo) agus éilíonn siad nósanna imeachta troma riaracháin na nÚdarás Rialála Náisiúnta. Dá bhrí sin, ba cheart na rialacha sin a neartú agus a shimpliú chun uirlisí na n‑oibreoirí córais gáis a dheonú chun freagairt go tapa ar athruithe ar shreafaí gáis agus chun aghaidh a thabhairt ar phlódú a d’fhéadfadh a bheith ann. Go háirithe, d’fhéadfadh na rialacha nua dlús a chur le margú acmhainneachtaí fadtéarmacha nár úsáideadh, acmhainneachtaí a d’fhanfadh gan úsáid murach sin, agus d’fhágfadh sé sin go mbeadh úsáid na bpíblínte níos éifeachtúla. (33)Ba cheart do na hoibreoirí córais tarchurtha anailís a dhéanamh ar an bhfaisnéis atá ar fáil maidir le húsáid an ghréasáin tarchurtha ag úsáideoirí an ghréasáin agus ba cheart dóibh a chinneadh an bhfuil tearcúsáid á baint as an acmhainn dhocht chonarthach. D’fhéadfaí tearcúsáid den sórt sin a shainmhíniú mar an cás ina ndearna úsáideoir gréasáin níos lú ná 80 % den acmhainn dhocht chonarthach a úsáid nó a thairiscint ar an margadh le 30 lá anuas. I gcás tearcúsáide, ba cheart don oibreoir córais tarchurtha an acmhainn atá ar fáil don chéad cheant míosúil eile a fhoilsiú agus é a cheantáil ina dhiaidh sin. (34)Mar gheall ar ionradh gan chúis gan údar Chónaidhm na Rúise ar an Úcráin, tá neamhchinnteachtaí agus míshocrachtaí móra ann i margaí gáis nádúrtha na hEorpa. Mar thoradh air sin, le roinnt míonna anuas, d’athraigh na margaí sin an neamhchinnteacht maidir leis an soláthar, agus an t‑ionchas margaidh a bhí ann dá bharr sin go praghsanna gáis nádúrtha atá an‑ard agus luaineach. Dá réir sin, cuireadh brú breise ar rannpháirtithe sa mhargadh agus rinneadh dochar d’fheidhmiú rianúil mhargaí fuinnimh an Aontais. (35)Le Treoir 2014/65/AE ó Pharlaimint na hEorpa agus ón gComhairle, leagtar amach rialacha chun feidhmiú cuí na n‑ionad trádála a áirithiú, ar a ndéantar díorthaigh tráchtearraí a bhaineann le fuinneamh a thrádáil freisin. Déantar foráil leis an Treoir sin go bhfuil na Ballstáit le ceangal a chur ar mhargadh rialáilte sásraí a bheith i bhfeidhm acu chun margaí airgeadais feidhmiúla atá cothrom agus ordúil a ráthú. Mar sin féin, níl sé i gceist leis na sásraí sin teorainn a chur le héabhlóid ionlae praghsanna agus níor éirigh leo cosc a chur le heachtraí luaineachta eisceachtúla i margaí na ndíorthach gáis agus leictreachais. (36)I bhfianaise na ndeacrachtaí a bhíonn ag rannpháirtithe sa mhargadh sna hionaid trádála ina ndéantar díorthaigh tráchtearraí a bhaineann le fuinneamh a thrádáil, agus i bhfianaise a phráinní atá sé a áirithiú go leanfaidh margaí na ndíorthach fuinnimh de bheith ag comhlíonadh a róil maidir le riachtanais fálaithe an fhíorgheilleagair a sholáthar, is iomchuí a cheangal ar ionaid trádála ar a dtrádáiltear díorthaigh tráchtearraí a bhaineann le fuinneamh sásraí sealadacha um bainistíocht luaineachta ionlae a bhunú chun gluaiseachtaí iomarcacha praghsanna a thuiscint ar bhealach níos éifeachtúla. Chun a áirithiú go mbeidh feidhm ag an sásra maidir leis na conarthaí is leachtaí, agus chun suaitheadh neamhbheartaithe ar mhargaí do dhíorthaigh bheagleachtacha a sheachaint, níor cheart feidhm a bheith ag an sásra um bainistíocht luaineachta ionlae ach amháin maidir le díorthaigh tráchtearraí a bhaineann le fuinneamh agus ag a bhfuil an dáta éaga is gaire. (37)Ionaid trádála a tháirgeann díorthaigh tráchtearraí a bhaineann le fuinneamh agus ag a bhfuil an dáta éaga is gaire, is minic a ligeann siad isteach le haghaidh rannpháirtíochta gnólachtaí fuinnimh éagsúla ó na Ballstáit uile. Braitheann gnólachtaí fuinnimh den sórt sin go mór ar dhíorthaigh a thrádáiltear ar ionaid trádála den sórt sin chun soláthairtí ríthábhachtacha gáis agus leictreachais ar fud an Aontais a áirithiú. Dá bhrí sin, déanann gluaiseachtaí iomarcacha praghsanna a tharlaíonn in ionaid trádála tráchtearraí difear d’oibriú gnólachtaí fuinnimh ar fud an Aontais ina iomláine, rud a dhéanann difear do thomhaltóirí deiridh freisin. Dá bhrí sin, de mheon dlúthpháirtíochta idir na Ballstáit, ba cheart cur chun feidhme agus cur i bhfeidhm an tsásra um bainistíocht luaineachta ionlae a chomhordú, chun a áirithiú go dtairbheoidh oibreoirí atá fíor-riachtanach do shlándáil an tsoláthair fuinnimh sna Ballstáit uile de choimircí i gcoinne gluaiseachtaí móra praghsanna a dhéanann dochar d’oibriú leanúnach a ngnó, rud a dhéanfadh dochar freisin do na tomhaltóirí deiridh. (38)Leis an sásra um bainistíocht luaineachta ionlae, ba cheart a áirithiú go gcuirfear cosc ar ghluaiseachtaí iomarcacha praghsanna laistigh de lá trádála. Ba cheart an sásra a bheith bunaithe ar an bpraghas margaidh breathnaithe go tráthrialta. I bhfianaise éagsúlacht leathan na n‑ionstraimí i margaí na ndíorthach fuinnimh agus i bhfianaise shaintréithe na n‑ionad trádála a bhaineann le hionstraimí den sórt sin, ba cheart na sásraí um bainistíocht luaineachta ionlae a chur in oiriúint do shainiúlachtaí na n‑ionstraimí agus na margaí sin. Dá bhrí sin, ba cheart d’ionaid trádála teorainneacha praghsanna a bhunú agus sainiúlachtaí gach díorthaigh tráchtearraí a bhaineann le fuinneamh agus ag a bhfuil an dáta éaga is gaire, próifíl leachtachta an mhargaidh le haghaidh díorthach den sórt sin agus a phróifíl luaineachta á gcur san áireamh. (39)Ba cheart don sásra um bainistíocht luaineachta ionlae aon scoradán trádála statach nó dinimiciúil a chomhlánú atá curtha i bhfeidhm cheana féin ag ionaid trádála i gcomhréir le Treoir 2014/65/AE roimh theacht i bhfeidhm an Rialacháin seo. (40)Chun trédhearcacht a áirithiú maidir le feidhmiú an tsásra um bainistíocht luaineachta ionlae a chuireann siad chun feidhme, ba cheart do na hionaid trádála tuairisc ar a ngnéithe ginearálta a chur ar fáil don phobal. Chun trádáil chothrom agus ordúil a chosaint, áfach, níor cheart ceangal a bheith ar na hionaid trádála paraiméadair theicniúla uile an tsásra a chuir siad i bhfeidhm a fhoilsiú. (41)Chun coinníollacha aonfhoirmeacha a áirithiú maidir leis an sásra ionlae um bainistíocht luaineachta a chur chun feidhme, agus chun oibriú rianúil na n‑ionad trádála a thairgeann trádáil i ndíorthaigh tráchtearraí a bhaineann le fuinneamh agus ag a bhfuil an dáta éaga is gaire, ba cheart cumhachtaí cur chun feidhme a thabhairt don Choimisiún chun coinníollacha chur chun feidhme an tsásra um bainistíocht luaineachta ionlae a shonrú, lena n‑áirítear an mhinicíocht ag a ndéanfar na teorainneacha praghais a athnuachan, nó na bearta a bheidh le déanamh má bhogann an trádáil lasmuigh de na teorainneacha praghsanna sin. Ba cheart don Choimisiún a bheith in ann sainiúlachtaí gach díorthaigh tráchtearraí a bhaineann le fuinneamh, próifíl leachtachta an mhargaidh maidir le díorthach den sórt sin agus a phróifíl luaineachta a chur san áireamh. (42)Chun dóthain ama a thabhairt d’ionaid trádála an sásra um bainistíocht luaineachta ionlae a chur chun feidhme go láidir mar a shonraítear sa Rialachán seo, ba cheart am a thabhairt d’ionaid trádála go dtí an 31 Eanáir 2023 chun an sásra um bainistíocht luaineachta ionlae a bhunú. Chun a áirithiú go mbeidh ionaid trádála in ann déileáil le gluaiseachtaí iomarcacha praghsanna go tapa fiú sula gcuirfear an sásra sin ar bun, ba cheart réamhshásra a bheith i bhfeidhm acu lenar féidir an cuspóir céanna atá leis an sásra um bainistíocht luaineachta ionlae a bhaint amach den chuid is mó. (43)Na hoibleagáidí agus na srianta a fhorchuirtear ar ionaid trádála agus ar thrádálaithe leis an mbeart sin, ní théann siad thar a bhfuil riachtanach chun go mbeidh cuideachtaí fuinnimh in ann leanúint de bheith rannpháirteach i margaí gáis agus leictreachais agus a riachtanais fálaithe a chomhlíonadh, rud a chuirfidh le slándáil an tsoláthair fuinnimh do thomhaltóirí deiridh. (44)Chun cur i bhfeidhm éifeachtúil an tsásra um bainistíocht luaineachta ionlae a áirithiú, ba cheart do na húdaráis inniúla maoirseacht a dhéanamh ar a gcur chun feidhme ag ionaid trádála, agus tuairisciú go rialta don Ghníomhaireacht Eorpach um Urrúis agus Margaí (ESMA) maidir leis an gcur chun feidhme sin. D’fhonn cur chun feidhme comhsheasmhach an tsásra um bainistíocht luaineachta ionlae a áirithiú, ba cheart do na húdaráis inniúla a áirithiú freisin go bhfuil údar cuí le héagsúlachtaí i gcur chun feidhme an tsásra ag ionaid trádála. (45)Chun aghaidh a thabhairt ar éagsúlachtaí a d’fhéadfadh a bheith ann i gcur i bhfeidhm an tsásra um bainistíocht luaineachta ionlae idir na Ballstáit, agus ar bhonn na dtuarascálacha arna gcur isteach ag na hÚdaráis inniúla, ba cheart do ESMA gníomhaíocht údaráis inniúla na mBallstát a chomhordú, agus aon éagsúlacht a tugadh faoi deara sa chaoi a gcuireann ionaid trádála an sásra um bainistíocht luaineachta ionlae chun feidhme i ndlínsí san Aontas a dhoiciméadú. (46)I bhfianaise an laghdaithe nach bhfacthas a leithéid riamh roimhe seo ar sholáthar gáis nádúrtha ó Chónaidhm na Rúise agus i bhfianaise an riosca leanúnaigh atá ann go gcuirfear isteach ar an soláthar arís go tobann, ní mór don Aontas a sholáthairtí gáis a éagsúlú go práinneach. Mar sin féin, tá margadh GNL na hEorpa fós ag teacht chun cinn agus tá sé deacair measúnú a dhéanamh ar chruinneas na bpraghsanna atá i réim sa mhargadh seo. Chun measúnú cruinn oibiachtúil iontaofa a fháil ar phraghas sheachadtaí GNL isteach san Aontas, ba cheart do Ghníomhaireacht an Aontais Eorpaigh um Chomhar idir Rialálaithe Fuinnimh (‘ACER’) sonraí margaidh GNL uile a bhailiú a bhfuil gá leo chun measúnú laethúil ar phraghas GNL a bhunú.

(47)Ba cheart an measúnú sin ar phraghsanna a dhéanamh bunaithe ar gach idirbheart a bhaineann le seachadtaí GNL isteach san Aontas. Ba cheart ACER a chumhachtú chun na sonraí margaidh sin a bhailiú ó na rannpháirtithe go léir atá gníomhach i seachadtaí GNL isteach san Aontas. Ba cheart oibleagáid a bheith ar gach rannpháirtí den sórt sin a gcuid sonraí margaidh GNL uile a thuairisciú do ACER chomh gar d’fhíor-am agus is féidir ó thaobh na teicneolaíochta de, tar éis idirbheart a chur i gcrích nó tar éis tairiscint cheannaigh nó tairiscint díola a phostú chun idirbheart a dhéanamh. Ba cheart go gcuimseodh measúnú ACER ar phraghsanna an tacar sonraí is iomláine lena n‑áirítear praghsanna idirbheart agus, ón 1 Márta 2023 ar aghaidh, praghsanna tairisceana ceannaigh agus praghsanna tairisceana díola maidir le seachadtaí GNL chuig an Aontas. Le foilsiú laethúil an mheasúnaithe oibiachtúil sin ar phraghsanna, agus an raon difríochta arna bhunú i gcomparáid le praghsanna tagartha eile ar an margadh i bhfoirm thagarmharc GNL, réitítear an bealach do rannpháirtithe sa mhargadh an measúnú a ghlacadh go deonach mar phraghas tagartha ina gconarthaí agus ina n‑idirbhearta. Nuair a bhunófar é, d’fhéadfadh measúnú GNL ar phraghsanna agus tagarmharc GNL a bheith ina ráta tagartha le haghaidh conarthaí díorthach a úsáidtear chun praghas GNL nó an difríocht sa phraghas idir praghas GNL agus praghsanna gáis eile a fhálú. I bhfianaise phráinn an bhirt, ba cheart an chéad fhoilsiú de mheasúnú GNL ar phraghsanna a dhéanamh tráth nach déanaí ná dhá sheachtain tar éis theacht i b